qundao/data-zh-poetry huggingface dataset:
御书月朗风清楼扁
作者：林大春
朝代：明

宸藻章云汉，星楼接太虚。千秋馀鸟迹，八体备麟书。赏踰金笥重，恩同玉历初。虞薰时自至，汉璧夜长舒。清袭兰宫外，光承桂殿馀。宁知丹凤使，重表卧龙居。
德庆舟中与方孝廉话别
作者：林大春
朝代：明

奔走经时久，凭君几日閒。容江新月上，泷水白云间。处世思蝉蜕，论文愧豹斑。离怀等秋叶，一夜遍空山。
忆昔
作者：林大春
朝代：明

忆昔倾盖交，意气秋霜间。感子故意长，岂独平生欢。痛饮谁能醉，清量江海宽。奇怀古鲜俦，高情良所叹。一朝杳言笑，重云分羽翰。狂歌东去越，长镵西入关。中原思齐驱，远隔河与山。风尘满天地，慎矣颐清颜。
忆昔
作者：林大春
朝代：明

独马冲寒曙色催，十年曾忝荐书来。麟野雪消冻仍合，龟山云满午初开。大风晓谒高皇庙，细雨春登管仲台。往事祇今重回首，旧游何处可衔杯。
忧起刘广文见招以病不赴诗以寄怀
作者：林大春
朝代：明

相约梅花候，相过杨柳初。讵知多病后，犹是积愁馀。野兴诗从减，春风鬓欲疏。空怀刘子骏，应著太常书。
怨诗
作者：林大春
朝代：明

谷风犹有怨，嗟我独何尤。目击万丈坑，援起为君谋。谁知援者心，翻为溺者仇。挥谢道傍子，勿复增离忧。
恒山道中寄惟重
作者：林大春
朝代：明

百里恒山道，寒光一驻骖。苍茫过燕赵，迢递望肴函。天远君应念，月明谁与谈。谓予比庾信，未敢赋江南。
悼刘山人二首
作者：林大春
朝代：明

年来叹离索，老至觉多愁。未遂鹿门去，翻从禽庆游。河流仍故道，草色自芳洲。遗恨先人业，魂消三径秋。嗜酒希杨子，家贫孰尔携。犹怀洪博士，频向小塘西。日午催酿黍，樵回问炙鸡。谁知忽异路，空有石门题。
悼刘山人二首·其一
作者：林大春
朝代：明

年来叹离索，老至觉多愁。未遂鹿门去，翻从禽庆游。河流仍故道，草色自芳洲。遗恨先人业，魂消三径秋。
悼刘山人二首·其二
作者：林大春
朝代：明

嗜酒希杨子，家贫孰尔携。犹怀洪博士，频向小塘西。日午催酿黍，樵回问炙鸡。谁知忽异路，空有石门题。
惠州西湖同李台州王邵武二君夜泛二首
作者：林大春
朝代：明

旅泊兹何地，西湖亦胜游。座馀王子笔，客上李膺舟。岸远千峰见，天空一鹤留。因知苏学士，不异在杭州。地得陈公胜，堤缘苏步名。渔歌江月白，樵卧野烟清。讲幄诸儒疏，楼船汉将兵。谁知湖上客，谈笑正关情。
惠州西湖同李台州王邵武二君夜泛二首·其一
作者：林大春
朝代：明

旅泊兹何地，西湖亦胜游。座馀王子笔，客上李膺舟。岸远千峰见，天空一鹤留。因知苏学士，不异在杭州。
惠州西湖同李台州王邵武二君夜泛二首·其二
作者：林大春
朝代：明

地得陈公胜，堤缘苏步名。渔歌江月白，樵卧野烟清。讲幄诸儒疏，楼船汉将兵。谁知湖上客，谈笑正关情。
惠阳唐节推以事至潮辱枉骑过东山因游曲水爰有短述为赠且订罗浮夙约云尔
作者：林大春
朝代：明

向晓看山紫翠重，为攀玉节探仙踪。青云器远情偏洽，白纻歌残兴正浓。风送瀑泉鸣锦瑟，霞披彩袖削芙蓉。临流却忆罗浮胜，期尔同登四百峰。
惠阳辱胡少参成参戎邀游西湖二首
作者：林大春
朝代：明

三秋动游兴，二妙共登台。胜迹迟予至，湖光为客开。皇华掀日月，细柳肃风雷。薄暮飞兰棹，深宵泛玉杯。本为罗浮隐，先看湖上山。轻风移棹稳，细草湿衣斑。歌起朝云墓，杯倾明月湾。中流箫鼓急，独送野夫还。
惠阳辱胡少参成参戎邀游西湖二首·其一
作者：林大春
朝代：明

三秋动游兴，二妙共登台。胜迹迟予至，湖光为客开。皇华掀日月，细柳肃风雷。薄暮飞兰棹，深宵泛玉杯。
惠阳辱胡少参成参戎邀游西湖二首·其二
作者：林大春
朝代：明

本为罗浮隐，先看湖上山。轻风移棹稳，细草湿衣斑。歌起朝云墓，杯倾明月湾。中流箫鼓急，独送野夫还。
戏题醉客扇
作者：林大春
朝代：明

自饮莫自醒，饮人莫自醉。自醒悍妻嗔，自醉骄客吠。所以刘伶饮，一醉辄自去。荷插随我身，死即埋此地。岂必效阮生，区区哭穷路。
戏题醉客扇
作者：林大春
朝代：明

酒中有妙理，一醉翔千仞。酒中有真味，劝子何不饮。世人饮酒空饮醇，宁知厚薄皆殊品。倘遇神仙笑相接，高歌动处白云歇。会须吸尽天河水，江汉为枯沧海竭。
戒酒词
作者：林大春
朝代：明

尝观酒德颂，刘伶昔所遗。深言酒中趣，胸怀不可羁。静听隐雷霆，熟视太山低。岂知腐肠药，能令真性移。所以古哲人，毋使曲檗迷。旨酒夙所恶，善言惬心期。卫武戒耽乐，享寿跻期颐。温恭称睿圣，遐哉百世师。为语同时友，请诵宾筵诗。
戴使君自广州归壶山取道见访因作此赠之四首
作者：林大春
朝代：明

见说壶公三径荒，广南太守兴偏长。已将心事追黄绮，肯把功名比赵张。龙门禹穴号奇游，汉水燕山亦壮猷。不见罗浮长啸客，秋来乘兴到沧洲。清宵百里泛湖天，犹忆当年访戴船。此日相看浑似昔，争知岭外别风烟。海上方壶一剑劖，閒中日月自题缄。何年共理兰溪棹，卧看飞云避雨岩。
戴使君自广州归壶山取道见访因作此赠之四首·其一
作者：林大春
朝代：明

见说壶公三径荒，广南太守兴偏长。已将心事追黄绮，肯把功名比赵张。
戴使君自广州归壶山取道见访因作此赠之四首·其三
作者：林大春
朝代：明

清宵百里泛湖天，犹忆当年访戴船。此日相看浑似昔，争知岭外别风烟。
戴使君自广州归壶山取道见访因作此赠之四首·其二
作者：林大春
朝代：明

龙门禹穴号奇游，汉水燕山亦壮猷。不见罗浮长啸客，秋来乘兴到沧洲。
戴使君自广州归壶山取道见访因作此赠之四首·其四
作者：林大春
朝代：明

海上方壶一剑劖，閒中日月自题缄。何年共理兰溪棹，卧看飞云避雨岩。
拟古忆西山遗老
作者：林大春
朝代：明

昨予登南山，山中见垂钓。云本太丘遗，不幸生末造。先人捋虎须，比屋多俘剽。从之复九仇，退焉修四庙。族里擅豪华，信义从吾好。晚来卧松石，结友思同操。瞥然忽遇予，揖予摅怀抱。谓予金马客，何用栖玄豹。今乘紫气游，盍著五千道。感此父老言，区区愧琼报。笑谈犹在目，颜容未枯燥。如何厌尘氛，翛然竟长啸。重来不再逢，中心怛而悼。一滴慰幽冥，聊用发高蹈。
挽萧处士
作者：林大春
朝代：明

安贫自古说黔娄，此日嗟君事与符。若遇圣门堪作狷，漫通仙籍讵为迂。愁云寂寞诗篇在，翠雨凄其草色孤。负米析薪儿志苦，忍看鹤驭上清都。
挽诗
作者：林大春
朝代：明

南村曾卜宅，蒿里竟长游。橘老泉犹绕，书残雨未收。生平怀一顾，高义薄层丘。坐觉孤鸿泪，荒郊二月秋。
挽诗
作者：林大春
朝代：明

君心似古人，吾弟最相亲。吾弟忽长逝，君身亦已尘。江南白日短，海曲青山春。念此空沾臆，徒伤万汇新。
揭阳林明府以开岁九日贻书至书此奉答
作者：林大春
朝代：明

夜雨春城倚碧波，岐山西望隔银河。却怜双鲤乘潮入，恍接飞凫带雪过。避俗漫从中散放，流风应在浚仪多。吾宗况复家声旧，勋业那无足雅歌。
放生池
作者：林大春
朝代：明

高秋览胜惬幽期，向晓归来度古陂。海上空传不死药，人间祇有放生池。石留杖履痕犹昔，水写笙簧韵未移。结网垂纶何必问，蛟龙蝘蜓莫须疑。
故庠生萧鸿逵挽词
作者：林大春
朝代：明

外史曾分校，中怀故独宣。荀龙名第五，燕骏价踰千。岂意题桥日，翻成赋鵩年。空馀遗绪在，洒泪北风前。
新春九日步自东山上方广洞俯瞰沧洲抵暮而还因和洪广文十二韵
作者：林大春
朝代：明

微霭郁春宵，朝来积翠遥。言寻曲水会，漫作小山招。古庙遗忠烈，荒林见海樵。天开金粟洞，地隐赤城标。缥渺祛尘虑，孤高绝市嚣。风声惊远浦，雨意涨新潮。壁立沧洲近，霜飞白鹭骄。归途馀谢屐，世路感陶腰。山暝云随佩，壶倾月在瓢。犹闻村鼓急，时讶野烟烧。钓艇依城郭，行人夜度桥。幽怀殊未已，雅咏得琼瑶。
新秋清远道中呈樊督学劳屯田时二公并行县适予发舟会城因与俱西
作者：林大春
朝代：明

烟波万顷接清秋，星使双飞动远州。青琐昔曾闻抗疏，兰宫几复羡名流。乾坤气合雌雄剑，湖海今看李郭舟。此日西行岭外客，谁知风雨更同游。
旅夜
作者：林大春
朝代：明

深夜候明发，重云未肯开。幽襟仍宛转，孤咏且徘徊。风急鸦声散，灯寒雁影来。翻思金阙路，雪里赐貂回。
旅宿偶成
作者：林大春
朝代：明

征途逢别馆，旅宿意悠然。竹引清风直，花随细雨偏。从人来问字，对客坐谈玄。归雁无情甚，飘飘入远天。
旅行即事
作者：林大春
朝代：明

东人何罪苦荒芜，西使重来感慨孤。眼见老羸转沟壑，况闻少壮散江湖。发仓欲矫长孺诏，赴阙须陈郑侠图。闻道周官弛除道，行看商雨遍郊衢。
旅馆卧疾辱元冈公以诗见贻依韵奉答兼以寄怀二绝
作者：林大春
朝代：明

肺病经时归梦频，祇缘词客意相亲。闭门偶尔寻丹诀，得句犹怀问字人。马卿作赋传西蜀，狗监从容奏上林。湖水坐连千里碧，春风空对百花深。
旅馆卧疾辱元冈公以诗见贻依韵奉答兼以寄怀二绝·其一
作者：林大春
朝代：明

肺病经时归梦频，祇缘词客意相亲。闭门偶尔寻丹诀，得句犹怀问字人。
旅馆卧疾辱元冈公以诗见贻依韵奉答兼以寄怀二绝·其二
作者：林大春
朝代：明

马卿作赋传西蜀，狗监从容奏上林。湖水坐连千里碧，春风空对百花深。
旅馆春日怀归预别城中交游诸君子
作者：林大春
朝代：明

旅馆相留已判年，满城风雨艳阳天。忽驰归梦龙山外，因赋离居凤水前。飞盖追随怜七子，吹笙缥渺忆群仙。知君预拟兰亭会，应为王生促祖筵。
旅馆春日赠比邻陈文学
作者：林大春
朝代：明

旅食对春晖，朝来过客稀。因君怀白社，好我似缁衣。得意花随发，无情鸟乱飞。抡才闻汉诏，莫把素心违。
旋波宗丈少与予同举茂才异等盖长予四岁今年己卯为华甲重逢腊月之望其初度也内正齐眉二郎伟器叠见孙枝拜舞堂下可谓人间乐事因为古体二十韵以贺之
作者：林大春
朝代：明

髫年相对人如玉，两家先子号伯叔。君今容鬓似苍松，予亦矍然称老翁。吾家小儿才学步，君有机云能作赋。嗟予澹荡且薄游，怜君留滞数经秋。莫言老手慵折桂，留却高枝与儿辈。莫道儿曹数尚奇，人生得意自有时。是日登堂值花甲，新月再圆梅再发。彩衣起舞正翩翩，又得明珠掌上看。况复齐眉堪并寿，行见飞黄竞驰骤。他年栗里扬休风，不说燕山与河东。
早朝即事
作者：林大春
朝代：明

秋风夜度银河绕，瑞色朝连金殿开。圣主凝旒垂日照，群工拖玉拥云来。千年卜历同周鼎，万里论功轶汉台。忽报渥洼天马至，更看重译越裳回。
早秋晓望
作者：林大春
朝代：明

露气冷衣襟，苍山月未沉。客帆开远渚，宿鸟散高林。始觉梧桐落，还惊蟋蟀吟。犹馀夏云在，飘忽起层阴。
早行即事
作者：林大春
朝代：明

碧雾涌诸峰，青虹绘林麓。一雨送新凉，郊原半膏沐。晓来行路人，觌之自怡乐。平生泽物心，所至问民瘼。但云穫有秋，室家愿始足。是时正西成，田畴尽收熟。黄云被江干，清流灌幽木。悠悠白鹭飞，片片秋云落。感此念所之，民命在司牧。禁闼故所恋，淮阳今不薄。爰言谢同心，聊以慰空谷。
春日北地逢张少参
作者：林大春
朝代：明

忆在黄图慕风雅，欢从翠节见辉光。可怜秦陇客怀尽，为话东南幽思长。山近流云破春叶，亭深落月飞秋霜。酒馀一问边城事，把剑相看赋朔方。
春日得曾中丞书至自吉水
作者：林大春
朝代：明

河尹风流十载逢，仙舟每自忆林宗。西行却转三巴驭，北望应悬五凤钟。翠岭春回芳草合，青原书到白云封。开函不觉神飞去，何日重登江上峰。
晓出
作者：林大春
朝代：明

冠盖废逢迎，群书恣幽暇。长日苦炎热，还应待凉夜。云胡太郁蒸，小卧浑如炙。起坐月舒光，星言仍夙驾。苍茫启北扉，散步长林下。晓风扑单衣，高枕乃吾舍。舍北有清泉，方塘暗流写。茏葱半荆棘，翠草安可藉。俯视猎平田，狂夫逐奔麝。狡兔匿其踪，鹰庞正呼咤。羡彼高天翼，冲举谁能射。
暮春喜晴和刘大参韵
作者：林大春
朝代：明

连宵风雨牵愁思，此日登临一解颜。溪洞微茫飞鸟外，江城隐映落花间。祇缘作吏空三径，不为投荒到百蛮。闻道汉家徵贡禹，悬知青梦绕鹓班。
暮春寄远
作者：林大春
朝代：明

清夜江桥别，归舟失暝烟。那堪三月暮，独对落花前。
暮春送孙比部至郡承郡公携觞过访即席口占为赠
作者：林大春
朝代：明

扁舟送客滞江城，趣驾过予岂世情。拂袖珠玑看错落，充庭绮席任纵横。行藏往事孤怀在，邂逅新知感慨生。汉署冯唐容易老，何当召对入承明。
暮秋寄怀兰溪陆孝廉
作者：林大春
朝代：明

西风瑟瑟露瀼瀼，忆尔名高宝婺光。应讶冥鸿栖海曲，何无双鲤到兰阳。龙门水涌寒空紫，鳄浦潮来秋色黄。闻道山公方启事，著书谁不羡嵇康。
有以四轴求书读书乐词者讶其浅俗无味因为古意四首示之
作者：林大春
朝代：明

春晖开绣户，日日理残机。机中千万缕，织作云锦衣。莫以夏日长，光阴何迅速。春蚕容易老，即看茧成熟。金风忽报秋，银河急暝流。捣衣声正苦，为寄陇西头。严冬百卉摧，纷纷雪飘坠。妾意比贞松，凌寒正苍翠。
有以四轴求书读书乐词者讶其浅俗无味因为古意四首示之·其一
作者：林大春
朝代：明
体裁：五言绝句

春晖开绣户，日日理残机。机中千万缕，织作云锦衣。
有以四轴求书读书乐词者讶其浅俗无味因为古意四首示之·其三
作者：林大春
朝代：明

金风忽报秋，银河急暝流。捣衣声正苦，为寄陇西头。
有以四轴求书读书乐词者讶其浅俗无味因为古意四首示之·其二
作者：林大春
朝代：明

莫以夏日长，光阴何迅速。春蚕容易老，即看茧成熟。
有以四轴求书读书乐词者讶其浅俗无味因为古意四首示之·其四
作者：林大春
朝代：明

严冬百卉摧，纷纷雪飘坠。妾意比贞松，凌寒正苍翠。
有画忆阮郎图者戏为作此
作者：林大春
朝代：明

余昔漫游历天台，仙踪不见空尘埃。始知好事传虚幻，那有仙子逐人来。不然山中现妖物，时人误尔谈仙术。谁家画出相思容，毋乃笔意随所适。石桥飞跨碧峰颠，白云满地赤城出。千年壁立生苍苔，何似人间望夫石。
望夫山吟
作者：林大春
朝代：明

妾家钱塘西，与君隔烟渚。因风讯青鸾，赠君双锦字。君行在高云，妾栖在檐户。为君理修容，怅然心独许。云胡中道间，玉颜事尘土。徒自惜铅华，强自学歌舞。舞处影空怜，歌时声独苦。衷情欲诉谁，频向梦中语。日夕待君归，逢君何太迟。风雨一言合，沧波多所思。风雨岂不多，沧波岂不广。素心既已酬，一苇终然往。感君一顾恩，听妾前致辞。愿君无遗妾，葑菲当自知。知不知，恨别离，春江月满愁仍亏。为君且辍金缕衣，欲行不行双泪垂。但愿君心长在妾，不怨妾身与君违。君不见，望夫山，千秋万古谁能移。
望罗浮柬王李二君二首
作者：林大春
朝代：明

高标出岭外，特地起金莲。岱岳连沧海，峨眉入洞天。俯看朝日出，侧听夜河悬。倚棹时凝望，玉京飞曙烟。闻道蓬莱阁，东浮海上来。空濛迷下界，缥缈绝氛埃。洞涌金沙合，山分铁柱开。应疑闻凤啸，几欲借龙媒。
望罗浮柬王李二君二首·其一
作者：林大春
朝代：明

高标出岭外，特地起金莲。岱岳连沧海，峨眉入洞天。俯看朝日出，侧听夜河悬。倚棹时凝望，玉京飞曙烟。
望罗浮柬王李二君二首·其二
作者：林大春
朝代：明

闻道蓬莱阁，东浮海上来。空濛迷下界，缥缈绝氛埃。洞涌金沙合，山分铁柱开。应疑闻凤啸，几欲借龙媒。
李山人春日别予郊居以诗画寄予作此答之
作者：林大春
朝代：明

曾陪仙客醉辞林，此日南来泛海心。徙鳄溪头频倚剑，眠牛陇上忆还金。青宵过我卿云合，长啸出门春草深。怅别诗成浑是画，况堪画里见骚吟。
柳湖
作者：林大春
朝代：明

朝游湖水长，暮游湖水香。今朝苏学士，不让汲淮阳。
梅州东岩赠徐明府时以朱侯招至
作者：林大春
朝代：明

怪得东岩胜不闻，多因地僻远尘氛。豪游此日逢仙尹，高谊由来重使君。石鼓声沉才雨歇，天风吹冷欲秋分。登临莫问行藏事，就此堪为猿鹤群。
梅州赠萧广文
作者：林大春
朝代：明

与君俱岭外，君住曲江头。风度亲应见，云山岂梦求。一经传泮水，五载客梅州。咫尺除书下，还为上国游。
梦游金山寺题诗八句醒而祇记颈联一对馀忘之矣追惟梦境因足成之
作者：林大春
朝代：明

梵宇中流见，空香四壁清。钟声花半落，海色剑孤横。客至铜陵道，僧归铁瓮城。相逢浑旧识，端坐问蓬瀛。
次韵周生喜雨二首
作者：林大春
朝代：明

周官礼大侵，商室望为霖。为遇今秋旱，方知古哲心。天连遥海碧，云拥乱山深。见说澄潭下，双龙时夜吟。七夕明朝是，佳期银汉滨。定因牛女会，预洒属车尘。羽檄惊心急，楼船望眼新。新诗随雨至，谁拟和阳春。
次韵周生喜雨二首·其一
作者：林大春
朝代：明

周官礼大侵，商室望为霖。为遇今秋旱，方知古哲心。天连遥海碧，云拥乱山深。见说澄潭下，双龙时夜吟。
次韵周生喜雨二首·其二
作者：林大春
朝代：明

七夕明朝是，佳期银汉滨。定因牛女会，预洒属车尘。羽檄惊心急，楼船望眼新。新诗随雨至，谁拟和阳春。
次韵萧府君喜陈别驾至潮之作
作者：林大春
朝代：明

二妙同登桂苑秋，金楼灵鹫况同游。重逢已觉成三益，得句还应逼四愁。射斗遥空馀短剑，凌风极浦忆仙舟。嗟予忝窃仍分榻，疑傍箫声与凤谋。
次韵酬郑使君兼以奉招二首
作者：林大春
朝代：明

懒性隔邻居，犹如千里馀。菊花秋已过，梅蕊岁将除。下榻怜徐稚，窥园忆仲舒。寻常偶得句，宁意获琼琚。尺牍劳相讯，新诗老自娱。忘年惟我共，清梦或时俱。天暖墨池草，人间笔阵图。使君倘乘兴，还为市清酤。
次韵酬郑使君兼以奉招二首·其一
作者：林大春
朝代：明

懒性隔邻居，犹如千里馀。菊花秋已过，梅蕊岁将除。下榻怜徐稚，窥园忆仲舒。寻常偶得句，宁意获琼琚。
次韵酬郑使君兼以奉招二首·其二
作者：林大春
朝代：明

尺牍劳相讯，新诗老自娱。忘年惟我共，清梦或时俱。天暖墨池草，人间笔阵图。使君倘乘兴，还为市清酤。
毛明府以夏昶四竹见贻既题四绝其上复戏为长句一首以报毛君
作者：林大春
朝代：明

夏君画竹如画龙，毛君赠我胜鼎钟。閒来为扫百十字，天风吹落双芙蓉。凉飘乱叶声飒飒，光生四壁秋溶溶。户外竞走侯王驾，看竹问字开心胸。安知凤兮歌楚客，但见鸟迹凌斯邕。书罢烦将报明府，莫比杜甫题韦松。
永安道中寄张少参周佥宪
作者：林大春
朝代：明

古道黄河北，荒城黑水边。此中一何意，相见两茫然。良晤悲仍晚，怀归觉太坚。无能徵旧约，空复感新篇。落日思公瑾，春愁别茂先。花浓野馆外，雨细客衣前。心折珠崖路，情深玉塞天。风烟万馀里，重会定何年。
汉高斩蛇便面
作者：林大春
朝代：明

堪笑群雄竞逐鹿，谁知白帝化为蛇。今朝老妪当涂哭，明日车书是汉家。
汝南赵良弼顷以中丞出抚荆襄遂南至于衡岳望予于岭外因使使讯焉且示近作及先后见梦诸篇予乃掇其略和之凡得四首聊以寄怀云尔
作者：林大春
朝代：明

问君别时三十侵，而我行年不动心。我今半百君强仕，倏然两地成孤吟。雷起大泽春云暗，蝉鸣高树秋山深。安得鼓翅凌风去，洞庭仙乐闻空音。清梦遥闻入楚天，犹疑共卧董村田。岂予无梦浑忘却，祇为思君多不眠。五岭病馀愁尚在，三苗俗化信方传。诗来自觉关幽兴，不是高唐神女篇。谚云发短心苦长，胡乃言与梦相将。已将风物归吟草，敢冒时名入荐章。弹冠贡子一何浅，著书嵇生殊未狂。但使知稀便为贵，岂必丘壑非岩廊。总戎楚蜀流风远，方驾曹刘思更玄。出镇雄藩渠已后，登高能赋若为先。天开图画湘潭月，地逼丹霄石廪烟。知有仲宣楼独倚，可无叔子泪堪传。
汝南赵良弼顷以中丞出抚荆襄遂南至于衡岳望予于岭外因使使讯焉且示近作及先后见梦诸篇予乃掇其略和之凡得四首聊以寄怀云尔·其一
作者：林大春
朝代：明
体裁：七言律诗

问君别时三十侵，而我行年不动心。我今半百君强仕，倏然两地成孤吟。雷起大泽春云暗，蝉鸣高树秋山深。安得鼓翅凌风去，洞庭仙乐闻空音。
汝南赵良弼顷以中丞出抚荆襄遂南至于衡岳望予于岭外因使使讯焉且示近作及先后见梦诸篇予乃掇其略和之凡得四首聊以寄怀云尔·其三
作者：林大春
朝代：明

谚云发短心苦长，胡乃言与梦相将。已将风物归吟草，敢冒时名入荐章。弹冠贡子一何浅，著书嵇生殊未狂。但使知稀便为贵，岂必丘壑非岩廊。
汝南赵良弼顷以中丞出抚荆襄遂南至于衡岳望予于岭外因使使讯焉且示近作及先后见梦诸篇予乃掇其略和之凡得四首聊以寄怀云尔·其四
作者：林大春
朝代：明

总戎楚蜀流风远，方驾曹刘思更玄。出镇雄藩渠已后，登高能赋若为先。天开图画湘潭月，地逼丹霄石廪烟。知有仲宣楼独倚，可无叔子泪堪传。
汝南赵良弼顷以中丞出抚荆襄遂南至于衡岳望予于岭外因使使讯焉且示近作及先后见梦诸篇予乃掇其略和之凡得四首聊以寄怀云尔汝南赵良弼顷以中丞出抚荆襄遂南至于衡岳望予于岭外因使使讯焉且示近作及先后见梦诸篇予乃掇其略和之凡得四首聊以寄怀云尔·其二
作者：林大春
朝代：明
体裁：七言律诗

清梦遥闻入楚天，犹疑共卧董村田。岂予无梦浑忘却，祇为思君多不眠。五岭病馀愁尚在，三苗俗化信方传。诗来自觉关幽兴，不是高唐神女篇。
江上
作者：林大春
朝代：明

经秋为北客，此日渡江东。隔岸花相似，看山路不同。虫喧时作雨，月晕晚惊风。独有双龙剑，苍茫吐白虹。
江上得风晓发
作者：林大春
朝代：明

天风催晓发，客路喜闻鸡。帆影看云见，滩声听雨迷。赣江庾岭北，汀树晚潮西。晨省明朝是，毋劳尺素题。
江上蚤发柬游府江同年
作者：林大春
朝代：明

晓起见青山，白鸟飞其间。古树云犹宿，虚舟意自閒。乾坤谁剖辟，江水任洄环。寄语同门友，无嗟青鬓斑。
江上逢巫明府
作者：林大春
朝代：明

浩荡江船夕，为问故人居。苍然烟树中，弦歌载路衢。停桡忽见候，灯光遥驻车。倒衣话畴昔，欲去仍踟蹰。世事促席间，交情脱剑初。秉烛坐长夜，华筵扬清酤。雅歌对鸣琴，狂谈倒玉壶。醉下巫马堂，宵梦承明庐。留连亦所羡，所思在道途。重君琅玕遗，我报非璚琚。人生岂不劳，聚散如行珠。愿言各努力，重会未可图。
江上闻董原汉以言事谪戍蛮方慨然有述
作者：林大春
朝代：明

故人禦魑魅，而我尚飘萍。伏阙报主日，浮湘老客星。瘴烟怜地远，肺病忆时宁。却愧群贤后，宁忘汗简青。
浔阳晓渡
作者：林大春
朝代：明

江上寒云敛晓晖，一年两度照征衣。离人日日怀燕塞，何事孤鸿犹未归。
海口抚琴
作者：林大春
朝代：明

微雨渡江关，横琴坐云海。山水如有情，钟期复何在。
海阳余生以求书冯明府兴学之碑过予因为二首赠之
作者：林大春
朝代：明

绵蕞初开马上翁，两生不发笑孙通。嗟君此去缘何事，应为贤侯化育功。传言贞石起荒陂，疑是当年汉水移。何似今朝重文教，漫求拙笔写丰碑。
海阳余生以求书冯明府兴学之碑过予因为二首赠之·其一
作者：林大春
朝代：明

绵蕞初开马上翁，两生不发笑孙通。嗟君此去缘何事，应为贤侯化育功。
海阳余生以求书冯明府兴学之碑过予因为二首赠之·其二
作者：林大春
朝代：明

传言贞石起荒陂，疑是当年汉水移。何似今朝重文教，漫求拙笔写丰碑。
海阳柯明府挽辞
作者：林大春
朝代：明

走马京华引骏髦，飞凫岭峤试牛刀。才名蚤已誇天目，家学遥应接地曹。海气侵人诗骨瘦，江城作客壮心劳。濒归不洒长沙泪，应化祥云五色高。
清梦行和季弟
作者：林大春
朝代：明

余昔梦游登金山，山寺浮空凌广寒。海色苍茫雄剑外，钟声隐见落花间。又梦云中降一老，松姿雪色顾予笑。手贻玄玉金龙文，题曰天街拾瑶草。等閒复梦韩与苏，论文尊酒罄欢娱。长廊广厦细旃上，恍如身世在蓬壶。以此堂名作三梦，时对二贤坐吟讽。镌之图志示不忘，方之董扬梦龙凤。岂知吾弟亦有之，翛然诸葛梦来时。三分割据岂而志，千载神交方在兹。云胡尔才人未识，南阳高卧空默默。抱膝聊为梁甫吟，亦以清梦名其宅。舂容大篇若解嘲，飞商流徵揖风骚。我来见之长太息，乾坤今古谁为豪。诸葛韩苏各分半，勋业文章皆梦幻。奚如瑶草发天街，拾之可历乔松算。漫道海色钟声句有神，至今世上知音者何人。藉草且向天街卧，不学朝燕与暮秦。有时自检千金帚，与汝共结神交友。不作庄生梦蝴蝶，但见鸾凤蹁跹蛟龙走。人生得意随所如，宁论世事荣与枯。愿言独寐不愿醒，俯视世人皆醉皆浊皆如无。呜呼，不独此曹皆如无，古来皇王帝霸皆如浮云归太虚。
游石华洞示季弟兼怀仲氏
作者：林大春
朝代：明

高云过天双白鹤，翛然长啸下寥廓。古洞春深积翠幽，碧玉清琼倚岩阁。俯视诸闽控九溪，未论君山与王屋。绝磴恍如陟剑门，涓滴翻疑通箭括。仙人已去鸾凤遥，丹室犹馀龙虎伏。忆我少时从此去，千里江山隔烟树。一别悠悠十五年，重来却记旧游处。汝今来游值我年，壮志直欲穷五原。我昔驱驰恣游衍，北走碣石西昆崙。此时远望东南下，名山大岳如云屯。却思此地岩谷好，忽怜故山最相肖。海上遥连阆苑高，人间更悟曹溪妙。与汝仲兄坐读书，渠时且长汝还少。汝今好游渠尚栖，两地相思不复疑。春来鸿雁纷北去，安得双翰一寄之。寄之将云何，临风感慨多。戎马关山堪涕泪，但逢幽胜且狂歌。狂歌涕泪两难分，念渠久已怀世纷，何当一出凌青云。须将手持九节杖，槌碎玉华石，五色炼散之，裁为锦织文。补仙裳，报夫君。兹山于我应有盟，他年挈以归沧溟。
游金山诗
作者：林大春
朝代：明

金城碧榭倚穹苍，尽道新开汉署郎。长夏浑如对阴雪，游人不信是炎荒。雨馀村树歌鸿雁，洞里箫笙引凤凰。此日重来怜胜集，明朝相望渺烟霜。
湖亭二首
作者：林大春
朝代：明

见说湖山胜，亭虚客未归。空怀放鹤处，尚想钓鱼矶。天际孤帆小，云中清磬微。何当返兰棹，一制薜萝衣。平生重高义，十载赋长杨。国士心应苦，王孙兴未忘。豪游尽宛洛，雅调杂齐梁。为问湖中事，松筠半已荒。
湖亭二首·其一
作者：林大春
朝代：明

见说湖山胜，亭虚客未归。空怀放鹤处，尚想钓鱼矶。天际孤帆小，云中清磬微。何当返兰棹，一制薜萝衣。
湖亭二首·其二
作者：林大春
朝代：明

平生重高义，十载赋长杨。国士心应苦，王孙兴未忘。豪游尽宛洛，雅调杂齐梁。为问湖中事，松筠半已荒。
滕县雪后
作者：林大春
朝代：明

滕文国外西日斜，东望沧溟不见家。十里平芜尽瑶树，却疑岭上破梅花。
滨海遗思卷为何潮州
作者：林大春
朝代：明

地远沧溟北，天高揭岭东。共言歌召父，何意失文翁。庙貌烽烟后，人情涕泪中。犹馀韩子木，萧飒起秋风。
潮之海口有莲花峰者即故宋文信国登望处今年之秋游击将军金丹始督兵屯营于此请予为作是诗
作者：林大春
朝代：明

谁倾银汉落晴湾，种得莲花俨翠鬟。丞相留题空瀚海，将军行垒耀天山。潮声夜转渔灯入，野色朝开猎骑还。共说边城屯细柳，西风不用玉为关。
献岁春前王郡公还自惠州以书见贻有虚馆相迎语作此谢之
作者：林大春
朝代：明

瑶华飞坠报先春，为筑金台迓野人。却笑嵇生态疏放，徒惭逸少意清真。烟销翠岭麟游远，月转沧江鹤梦频。见说郡斋无个事，高名偏映御屏新。
王屋山和颜侍御
作者：林大春
朝代：明

孤标特立紫云中，千古名山隐华嵩。夜静风霜随宝剑，秋高星斗映珠宫。天坛日出沧溟小，太乙烟开河汉空。更有群仙齐献寿，依稀鸣佩月华东。
王生卜居于东走笔赋赠
作者：林大春
朝代：明

百金买宅千金邻，古人所重得其亲。岂伊草创一时事，还将世业垂千春。我家从祖对西山，东有刘氏族其间。刘家车驾号能文，每与吾祖相盘桓。君今卜居在东陌，正近车驾旧时宅。晓起遥见西山青，晚来俯瞰银河白。问君胡为却便此，祇缘去予仅百武。欲踵昔贤刘氏风，閒过子云来问字。予幸先人有敝庐，门外徒劳长者车。我去子来无不可，免令折简相招呼。君不见参差竹，相暌那隔宿。风雨亦可过，何须叹离索。
王郡公以人日见贻诗箑依韵奉酬
作者：林大春
朝代：明

野旷天空万籁闻，谁传笔阵扫千军。轻摇白羽团侵月，细洒阳春调入云。赠我宁论青玉案，酣歌何待紫榴裙。瞻言百里知何日，独倚龙光望斗文。
王长史八十二寿诗
作者：林大春
朝代：明

戴礼名家旧，王门上客题。辞归非楚穆，寿考似磻溪。山静卿云起，江空山仗齐。諠传迎汉诏，今过董胶西。
瑶池曲寿周母
作者：林大春
朝代：明

复此瑶池会，重承王母欢。筵前鸣杂佩，膝下舞斑斓。云净青鸾出，天清白鹤盘。桑田随世界，海日映仙坛。坐见松花碧，閒吟桂子丹。老生今曼倩，拟摘绛桃看。
生日避客于北郊山斋四绝
作者：林大春
朝代：明

至日阳回近，生辰傍汝居。君亲原不负，天意竟何如。高卧神偏适，无营梦转稀。依稀时有梦，犹傍彩云飞。作字应随兴，临池祇自宽。谁知真懒处，托意在毫端。过客休题凤，时人喜画龙。乾坤知己在，安敢叹孤踪。
生日避客于北郊山斋四绝·其一
作者：林大春
朝代：明

至日阳回近，生辰傍汝居。君亲原不负，天意竟何如。
生日避客于北郊山斋四绝·其三
作者：林大春
朝代：明

作字应随兴，临池祇自宽。谁知真懒处，托意在毫端。
生日避客于北郊山斋四绝·其二
作者：林大春
朝代：明

高卧神偏适，无营梦转稀。依稀时有梦，犹傍彩云飞。
生日避客于北郊山斋四绝·其四
作者：林大春
朝代：明

过客休题凤，时人喜画龙。乾坤知己在，安敢叹孤踪。
生辰在途其夜梦长剑耿耿倚天外之句晓起因足成之
作者：林大春
朝代：明

昨别关塞秋风清，归途迢递阳欲生。我生百年忽欲半，宇宙一笑将何成。长剑耿耿倚天外，疏星脉脉傍河明。梦馀却记云中字，晨起书之泪满缨。
病后戏为孟郊体呈李员外
作者：林大春
朝代：明

病骨瘦如鹤，翛然凌素秋。不解为君舞，羞自向人愁。世事堪绝粒，孤怀空泪流。岂无天外音，欲上陆无辀。岂无海外翮，欲渡河无舟。寥落飞翻志，栖迟鹓鹭俦。鹰鹯去已久，乌雀徒啾啾。嗟彼随阳雁，各有稻粱谋。故人大鹏姿，可与八表游。安得垂云翼，携我上丹丘。
病在告闻李子藩亦病欲乞归走笔讯之
作者：林大春
朝代：明

吾亲即君亲，君亲比吾亲仍健。君身似吾身，君病视吾仍较浅。君为天官曹，云是分别在朝在野之贤豪。吾犹一计吏，治赋宁如古人之才高。吾今欲去良有以，问君之病胡为尔。四海闻知半沟壑，五侯出入尽金紫。苍生属望正吾人，去矣凭谁翊天子。大厦元非一柱功，长城况复千夫怒。君不见南山杞梓撑金台，泽边樗栎生莓苔。他山有石空云霾，卞氏之璧终须开，问君之病胡为哉。
登南剑州城楼怀陈广文
作者：林大春
朝代：明

长夏忽疑秋，高楼坐风雨。为问楼前江，剑化昔何处。剑化千年不重回，沧江万里东南开。孤帆澹荡没远天，白鸟悠悠天际来。翛然一啸动思君，千山万壑生晴云。
登岳四首
作者：林大春
朝代：明

灵岳中天起，高寒逼太阴。峰峦积雪遍，松桧一冬深。骑马愁仍滑，披衣行且吟。朝来偶乘兴，惜未有招寻。海内传名岳，关西望独尊。青牛人已远，白璧事空存。幽树千年色，飞泉万丈源。谁知岭外客，此日驻山门。来迎者羽士，言共访仙踪。峡隐真人骨，峰窥玉女容。神林龙骑入，天路凤旗重。更见磨厓石，千秋纪汉封。客思登临动，山光远近开。风烟尽东望，天地忽西来。城拥咸阳树，春生渭北台。翛然怅归路，车骑满尘埃。
登岳四首·其一
作者：林大春
朝代：明

灵岳中天起，高寒逼太阴。峰峦积雪遍，松桧一冬深。骑马愁仍滑，披衣行且吟。朝来偶乘兴，惜未有招寻。
登岳四首·其三
作者：林大春
朝代：明

来迎者羽士，言共访仙踪。峡隐真人骨，峰窥玉女容。神林龙骑入，天路凤旗重。更见磨厓石，千秋纪汉封。
登岳四首·其二
作者：林大春
朝代：明

海内传名岳，关西望独尊。青牛人已远，白璧事空存。幽树千年色，飞泉万丈源。谁知岭外客，此日驻山门。
登岳四首·其四
作者：林大春
朝代：明

客思登临动，山光远近开。风烟尽东望，天地忽西来。城拥咸阳树，春生渭北台。翛然怅归路，车骑满尘埃。
登灵州城楼别丘懋实二首
作者：林大春
朝代：明

昔别怜君病，兹逢笑独留。客中仍下榻，醉里更登楼。野树乘春发，沙云带日流。离怀当此际，况复是边头。共有纫兰约，非关攀桂留。临风倚长剑，对月忆南楼。塞上春光满，天边清梦流。美人如问讯，为出玉搔头。
登灵州城楼别丘懋实二首·其一
作者：林大春
朝代：明

昔别怜君病，兹逢笑独留。客中仍下榻，醉里更登楼。野树乘春发，沙云带日流。离怀当此际，况复是边头。
登灵州城楼别丘懋实二首·其二
作者：林大春
朝代：明

共有纫兰约，非关攀桂留。临风倚长剑，对月忆南楼。塞上春光满，天边清梦流。美人如问讯，为出玉搔头。
白鹤峰谒苏东坡祠
作者：林大春
朝代：明

流寓千年地，文章百代儒。奇才惊帝座，逸气满江湖。云覆松阴合，天清白鹤孤。谁怜春梦里，犹自恋蓬壶。
盛夏过石峰竹林留题为寿
作者：林大春
朝代：明

步屣朝朝竹径西，不言桃李自成蹊。临池漫说野鸾啸，隔岸从教驻马蹄。万里风来诸谷应，四乡云起乱山低。主人高卧床头易，历算遥应与鹤齐。
督府司马凌公大征罗旁上功次得蒙绮币之赐兼荫一子为勋卫盖异数也其年冬十月适会诞辰于是丘使君请予作诗为贺遂成一律
作者：林大春
朝代：明

苍梧南海汉时功，渌水今看鸟道通。信有鱼龙来作阵，肯教蛇虺更为宫。恩波世及垂勋籍，命服亲承列上公。况值阳春正初度，遥知歌舞异方同。
石门瀑布
作者：林大春
朝代：明

瀑布出空微，谁能测化机。有无看不定，声色总俱非。着地珠为沼，穿林翠拂衣。长疑风雨至，化作烟云飞。
秋前一日提兵过勾漏洞留示区明府二首
作者：林大春
朝代：明

六月飞征骑，群峰拥翠华。江空鱼阵肃，风细隼旗斜。石壁前朝字，桑田故令家。今朝过勾漏，不是为丹砂。征途苦炎热，明日又新秋。似与山灵约，宁忘静者求。龙鳞摇碧树，鸟道接丹丘。洞里无朝夜，都应秉烛游。
秋前一日提兵过勾漏洞留示区明府二首·其一
作者：林大春
朝代：明

六月飞征骑，群峰拥翠华。江空鱼阵肃，风细隼旗斜。石壁前朝字，桑田故令家。今朝过勾漏，不是为丹砂。
秋前一日提兵过勾漏洞留示区明府二首·其二
作者：林大春
朝代：明

征途苦炎热，明日又新秋。似与山灵约，宁忘静者求。龙鳞摇碧树，鸟道接丹丘。洞里无朝夜，都应秉烛游。
秋声图
作者：林大春
朝代：明

一雨秋山爽气深，主人坐我秋云阴。披图莫诵秋声赋，玉树萧萧愁客心。
秋夜
作者：林大春
朝代：明

镇日孤舟卧，清宵坐看山。呼童听落叶，对月问离颜。楼阁行将近，帆樯去不还。愁心与秋水，一夜到乡关。
秋日卧痾京邸与王郑二司徒论书时二君相继自吴中至
作者：林大春
朝代：明

宿昔好奇书，家世本岭峤。山中禹篆稀，海上羲文杳。习静入山中，冥心坐幽讨。风起珠林鸣，翡翠翔其表。晴云泛溟渤，蛟龙浴仪曜。感此悟真诠，因之契夙好。一自出山来，公车待明诏。朝游齐鲁郊，暮宿燕门徼。前年西入关，京洛恣临眺。秦迹访西华，汉图陟嵩少。迤逦出商墟，谒我先人庙。墓门有石碣，云是宣尼造。文古苔藓深，读之泪盈抱。心画良在兹，幽怀耿惟肖。无奈白日驰，悒悒红尘绕。有时忽乘兴，对客漫挥扫。祇为舒沉郁，聊用资言笑。岂知海内英，神交乃不约。孔丛起西垂，邂逅咸阳道。索我双素书，为我发清啸。相思别后看，传家讵为宝。舞剑两悠悠，飞盖何寥渺。昨予自东还，二君并南召。谷口意已真，会稽谅同调。今兹明光归，相见各倾倒。自言徵仲交，况慕祝京兆。俗方右江河，君乃薄沈赵。坐客尽惊嗟，病夫亦狂叫。生绡蔼雾披，墨精纷日耀。为君振脩翰，含情转悽悄。因思造化工，为穷金石奥。下及晋魏初，上乃彻轩昊。史籀已雕凿，宁复论斯邈。芝玉溯颓波，元常启末照。嗟哉王右军，未免偏傍诮。男儿自我作，何必师窈窕。千古馀鸟迹，道合自然妙。安得还此风，与子游浑灏。
秋日奉命南征
作者：林大春
朝代：明

促织鸣高树，微霜已载途。十年怀汉节，千里借兵符。地道遥分楚，江山半入吴。传闻赤壁战，烽火一时无。
秋日漫游名山得友人曾中丞赵少宰书自南北至四首
作者：林大春
朝代：明

故人天上双鸿至，野客山中一鹤随。读罢封书鸿不见，素心惟有鹤先知。西川峻迹归南斗，东鲁名成返圣朝。应忆山人无个事，故将书使到渔樵。海宇空茫念我同，平生交谊古人风。当年管鲍成何事，赢得千秋说霸功。有弟抱奇千里去，立谈浑是骨肉亲。可怜赋就时难遇，空负岩廊荐引人。
秋日漫游名山得友人曾中丞赵少宰书自南北至四首·其一
作者：林大春
朝代：明

故人天上双鸿至，野客山中一鹤随。读罢封书鸿不见，素心惟有鹤先知。
秋日漫游名山得友人曾中丞赵少宰书自南北至四首·其三
作者：林大春
朝代：明

海宇空茫念我同，平生交谊古人风。当年管鲍成何事，赢得千秋说霸功。
秋日漫游名山得友人曾中丞赵少宰书自南北至四首·其二
作者：林大春
朝代：明

西川峻迹归南斗，东鲁名成返圣朝。应忆山人无个事，故将书使到渔樵。
秋日漫游名山得友人曾中丞赵少宰书自南北至四首·其四
作者：林大春
朝代：明

有弟抱奇千里去，立谈浑是骨肉亲。可怜赋就时难遇，空负岩廊荐引人。
秋日章定南书至自章水赋此寄赠
作者：林大春
朝代：明

高卧青山深复深，封书谁遣到芳林。徒怀气隐丰城剑，犹喜声传单父琴。百雉星联秋雁集，万峰云净夜猿吟。何当一鼓浮湘棹，听尔飞腾鸾凤音。
秋游梅州赠朱贰府
作者：林大春
朝代：明

程江江上系兰舟，铁汉楼前枫叶秋。问俗漫从野老得，如君须向古人求。亭开西墅临长浦，寺隐东岩带广畴。取次招寻行已遍，却看谈笑振勋猷。
稍辞尚书省执热伏舍中李郎中书来问云有遇曰槐花饮可便欣然呼童子向傍舍采之盈掬而归连饮数次不觉成篇
作者：林大春
朝代：明

仙方何处遇，持赠古人情。呼童采槐花，落英满空庭。盛以白玉碗，沃我汉金茎。少服祛沉痾，因之通仙灵。高歌向天地，翛然万虑清。
章别驾园亭北畔有桂一株近地尺许忽长嫩枝结花二颗大如茉莉其色莹白可爱予过别驾别驾因请予观之亦平昔希所觏见者也因书以纪瑞云
作者：林大春
朝代：明
体裁：五言律诗

本是蟾宫种，移栽老窦家。清霜抽嫩节，小雨吐奇葩。欲寸珠能舞，如瓜玉有华。由来希睹事，长笑酌流霞。
童使君邀游清源山同蔡中丞王符卿二首
作者：林大春
朝代：明

风烟万里入南台，槛外诸山次第开。北海张筵缘福地，西京留客尽仙才。凄清虎啸林间出，绕缭鸾笙天际来。为问昔人栖隐处，飞霞此去有蓬莱。层峦积翠晓云凉，古洞参差紫柏香。碧海秋涛见舟楫，长空霁色隐桥梁。凭虚似复登华岳，望远真仍忆朔方。戎马年来暗西北，凭谁谈笑静封疆。
童使君邀游清源山同蔡中丞王符卿二首·其一
作者：林大春
朝代：明

风烟万里入南台，槛外诸山次第开。北海张筵缘福地，西京留客尽仙才。凄清虎啸林间出，绕缭鸾笙天际来。为问昔人栖隐处，飞霞此去有蓬莱。
童使君邀游清源山同蔡中丞王符卿二首·其二
作者：林大春
朝代：明

层峦积翠晓云凉，古洞参差紫柏香。碧海秋涛见舟楫，长空霁色隐桥梁。凭虚似复登华岳，望远真仍忆朔方。戎马年来暗西北，凭谁谈笑静封疆。
端州舟次闻郑督学西入桂林口占寄意
作者：林大春
朝代：明

卧病沧江笑薄游，忽闻车马向边州。祇言庾岭客从入，不信衡阳雁独留。九月天时胜三伏，千山岚气上孤舟。寄书不去非无意，欲待张衡问四愁。
答陈将军留赠二首
作者：林大春
朝代：明

投笔何人本姓班，曾随飞将出云间。平居幕府心如水，生缚名王气若山。阵转东南回斗极，旗翻岭海压尘寰。何期重枉夷门驾，逸兴飘飖不可攀。诗成着语自惊人，谁道儒生骨相贫。长啸登楼当日事，高名题阁百年身。栖迟涧谷予堪老，谈笑封疆迹已尘。此日为君增意气，宁将身世叹沉沦。
答陈将军留赠二首·其一
作者：林大春
朝代：明

投笔何人本姓班，曾随飞将出云间。平居幕府心如水，生缚名王气若山。阵转东南回斗极，旗翻岭海压尘寰。何期重枉夷门驾，逸兴飘飖不可攀。
答陈将军留赠二首·其二
作者：林大春
朝代：明

诗成着语自惊人，谁道儒生骨相贫。长啸登楼当日事，高名题阁百年身。栖迟涧谷予堪老，谈笑封疆迹已尘。此日为君增意气，宁将身世叹沉沦。
素扇
作者：林大春
朝代：明

素扇本无书，书之当画图。清风在怀袖，逸思散江湖。为问凉飙生，主人曾记无。万事皆如此，由来归太虚。
纪文丞相入潮遗事
作者：林大春
朝代：明

王气萧条向北都，犹勤天讨下蓬壶。江舟不解荆胥剑，南国空传蜀相图。古庙青觞灵马伏，野桥芳草白麟孤。谁知一别厓门震，楚水燕山恨未苏。
罗浮归路寄怀曾明吾二首
作者：林大春
朝代：明

新诗劳问讯，握手至今看。岂谓烟波隔，翻嗟会面难。明珠徒自媚，宝瑟向谁弹。知有天台约，何缘过考槃。海岳心犹壮，风尘鬓未华。听诗怀上国，度德忆通家。庐隐江门树，书封石洞霞。音徽才咫尺，相望即天涯。
罗浮归路寄怀曾明吾二首·其一
作者：林大春
朝代：明

新诗劳问讯，握手至今看。岂谓烟波隔，翻嗟会面难。明珠徒自媚，宝瑟向谁弹。知有天台约，何缘过考槃。
罗浮归路寄怀曾明吾二首·其二
作者：林大春
朝代：明

海岳心犹壮，风尘鬓未华。听诗怀上国，度德忆通家。庐隐江门树，书封石洞霞。音徽才咫尺，相望即天涯。
腊月九日以立雪程门试诸文学令各赋诗因成十二句
作者：林大春
朝代：明

圣迹三川外，斯文洛水东。伊人何处至，问业此宵同。瑞雪连坤轴，飞花满太空。寒来宁自觉，立久意踰恭。载酒嗤剔子，吹笙陋马融。谁知一见后，浑似坐春风。
自关塞归将北上寄苏道先时苏谪居浙东
作者：林大春
朝代：明

去年分袂忽西游，离怀世路空悠悠。却从燕赵走河洛，欲乘紫气凌青牛。紫气微茫不可见，关山浩荡若为愁。仰天长啸更西去，朝行暮行边塞头。边场风色满眼新，平沙荒碛半胡尘。日暮独吟古战地，白草茫茫愁杀人。胡笳何处入云哀，烽烟又报白登台。三月大河尚冰雪，虏骑冯河踏雪来。逐北正思汉飞将，中夜昂藏动星剑。欲请长缨缚左贤，归来疏奏未央殿。论兵愧乏卢龙策，作赋空惊梁兔苑。兔苑词人称绝奇，一时冠履尽追随。临川翻怜骤雨笔，宋玉总愧雄风辞。羌云陇树非吾土，东望沧溟万馀里。揽剑翻然下朔方，王孙惜别骊歌起。佩玉珊珊送玉人，兰芷纷纷忆公子。归向秦川正暮春，去时倾盖转相亲。索居已就兰若远，门前车马何諠嗔。题诗仍留长乐观，祖道重开灞浐滨。主人投辖意良苦，贱子驱车辞已勤。竟去三秦指百粤，还趋江汉循河津。可怜赤地几千里，区区欲效淮阳臣。春尽未嗟行路难，太行回首更西看。篮舆偏念仆夫苦，每从险仄傍银鞍。银鞍飘忽洛阳转，访旧夜宿黄泥阪。兴亡战处迹已陈，今古繁华事空叹。山径周驰愁郁纡，翻忆关河势空荡。长城万里连霄起，黄河九曲来天上。前朝陵庙宛依然，百代遗文馀断简。游览忽销旅客愁，恨不移置怀人眼。一从别后两茫茫，奇文胜迹空中玩。风前倚棹入匡庐，雨际题诗招惠远。四月薰风五岭东，故山归及荔枝红。亲颜顿开游子至，秉烛相看梦寐中。綵衣起舞为亲寿，老亲犹念别离久。满堂宾客尽含愁，相宽更酌荷花酒。幼女出门问父谁，山妻脉脉重回首。酒阑客散扇枕罢，洞房涕泪询安否。青镜朝临尘土容，当日妙年成老丑。人生离别宁足论，但念年华暗奔走。何况区区身外名，底事谁能为不朽。秦中洛浦帝王都，当年帝业今何有。抵应长醉杯中物，百年愿结神仙友。誓将及此爱吾庐，犹诵诗人畏简书。因记天涯留宿约，拟从江上问谪居。秋云淡淡秋水多，已办青钱易棹歌。便期明发渡江去，迁客有酒定如何。
自关塞归将北上寄苏道先时苏谪居浙东
作者：林大春
朝代：明
体裁：古风

去年分袂忽西游，离怀世路空悠悠。却从燕赵走河洛，欲乘紫气凌青牛。紫气微茫不可见，关山浩荡若为愁。仰天长啸更西去，朝行暮行边塞头。边场风色满眼新，平沙荒碛半胡尘。日暮独吟古战地，白草茫茫愁杀人。胡笳何处入云哀，烽烟又报白登台。三月大河尚冰雪，虏骑冯河踏雪来。逐北正思汉飞将，中夜昂藏动星剑。欲请长缨缚左贤，归来疏奏未央殿。论兵愧乏卢龙策，作赋空惊梁兔苑。兔苑词人称绝奇，一时冠履尽追随。临川翻怜骤雨笔，宋玉总愧雄风辞。羌云陇树非吾土，东望沧溟万馀里。揽剑翻然下朔方，王孙惜别骊歌起。归向秦川正暮春，去时倾盖转相亲。索居已就兰若远，门前车马何諠嗔。题诗仍留长乐观，祖道重开灞浐滨。主人投辖意良苦，贱子驱车辞已勤。竟去三秦指百粤，还趋江汉循河津。可怜赤地几千里，区区欲效淮阳臣。春尽未嗟行路难，太行回首更西看。篮舆偏念仆夫苦，每从险仄傍银鞍。银鞍飘忽洛阳转，访旧夜宿黄泥阪。兴亡战处迹已陈，今古繁华事空叹。山径周驰愁郁纡，翻忆关河势空荡。长城万里连霄起，黄河九曲来天上。前朝陵庙宛依然，百代遗文馀断简。游览忽销旅客愁，恨不移置怀人眼。一从别后两茫茫，奇文胜迹空中玩。风前倚棹入匡庐，雨际题诗招惠远。四月薰风五岭东，故山归及荔枝红。亲颜顿开游子至，秉烛相看梦寐中。綵衣起舞为亲寿，老亲犹念别离久。满堂宾客尽含愁，相宽更酌荷花酒。幼女出门问父谁，山妻脉脉重回首。酒阑客散扇枕罢，洞房涕泪询安否。青镜朝临尘土容，当日妙年成老丑。人生离别宁足论，但念年华暗奔走。何况区区身外名，底事谁能为不朽。秦中洛浦帝王都，当年帝业今何有。抵应长醉杯中物，百年愿结神仙友。誓将及此爱吾庐，犹诵诗人畏简书。因记天涯留宿约，拟从江上问谪居。秋云淡淡秋水多，已办青钱易棹歌。便期明发渡江去，迁客有酒定如何。
自嘲
作者：林大春
朝代：明

翠竹迎风舞，山童见客呼。如何清夜月，清兴半分无。
自塞上还入洛忧旱之作
作者：林大春
朝代：明

一剑飘飖紫塞来，忍看旱魃登荒台。洛阳以西木欲拔，楚江之北山为灰。天上何人作霖雨，客中空自赋殷雷。宓妃神女不可见，回风行云安在哉。
自梧溯江上桂林与庄大参联舟夜话慨然有怀京洛之旧时嘉靖乙丑至前一日也
作者：林大春
朝代：明

梧江桂岭天南尽，江上联舟夜语馀。镇日蛮烟青兕出，孤灯瘴雨白鸿疏。寒开吏部床头酒，閒傍中郎枕上书。忽忆旧游同舍客，年年端拱拜宸居。
自河南归过黄州逢张少参同日至乃以夜不果会明发始得邂逅以别诗以志之四首
作者：林大春
朝代：明

同日驻征轺，无因慰寂寥。非关劳远道，自是隔深宵。城隐雪堂暗，江空赤壁遥。使君应有客，明月坐吹箫。良晤讵云晚，侵晨闻叩扉。欢言歧路合，未觉鬓毛非。市枉夷门骑，香飘汉署衣。从知故迁谪，同此恋恩晖。忆子过陈国，纷予录楚囚。祇缘悲孝女，空自负仙舟。书至蒹葭夕，怀深鲈脍秋。阳春不可和，白璧竟难酬。我至从宛洛，君来自岳阳。微怀寄嵩少，玉色带潇湘。别路莺花烂，归心云水长。何年同豹隐，清夜望龙光。
自河南归过黄州逢张少参同日至乃以夜不果会明发始得邂逅以别诗以志之四首·其一
作者：林大春
朝代：明

同日驻征轺，无因慰寂寥。非关劳远道，自是隔深宵。城隐雪堂暗，江空赤壁遥。使君应有客，明月坐吹箫。
自河南归过黄州逢张少参同日至乃以夜不果会明发始得邂逅以别诗以志之四首·其三
作者：林大春
朝代：明

忆子过陈国，纷予录楚囚。祇缘悲孝女，空自负仙舟。书至蒹葭夕，怀深鲈脍秋。阳春不可和，白璧竟难酬。
自河南归过黄州逢张少参同日至乃以夜不果会明发始得邂逅以别诗以志之四首·其二
作者：林大春
朝代：明

良晤讵云晚，侵晨闻叩扉。欢言歧路合，未觉鬓毛非。市枉夷门骑，香飘汉署衣。从知故迁谪，同此恋恩晖。
自河南归过黄州逢张少参同日至乃以夜不果会明发始得邂逅以别诗以志之四首·其四
作者：林大春
朝代：明

我至从宛洛，君来自岳阳。微怀寄嵩少，玉色带潇湘。别路莺花烂，归心云水长。何年同豹隐，清夜望龙光。
自荥泽过河宿原武二首
作者：林大春
朝代：明

向晓泊南岸，长风送北流。翻疑银汉路，真作泛槎游。树隐黑阳暮，天空原武秋。停舟问樵牧，犹是古中州。地僻车尘少，河流野岸平。乾坤留禹迹，风物拱神京。旅馆怀人梦，山城过客情。还因汉文学，一问鲁诸生。
自荥泽过河宿原武二首·其一
作者：林大春
朝代：明

向晓泊南岸，长风送北流。翻疑银汉路，真作泛槎游。树隐黑阳暮，天空原武秋。停舟问樵牧，犹是古中州。
自荥泽过河宿原武二首·其二
作者：林大春
朝代：明

地僻车尘少，河流野岸平。乾坤留禹迹，风物拱神京。旅馆怀人梦，山城过客情。还因汉文学，一问鲁诸生。
至前习仪朝天宫
作者：林大春
朝代：明

清钟隐隐凌云杪，晓树苍苍满露团。贝阙星流春色动，铜龙漏滴佩声寒。忽惊风雨知韶奏，始识威仪陋汉官。冬至圜丘催大祀，皇穹早已格鸣銮。
至郡得郑使君见寄之作有怅别之意焉因用韵答之
作者：林大春
朝代：明

名山有约已多年，迢递无由访葛仙。海日夜腾谈里见，洞梅春涌梦中悬。星垂佩剑催行色，风送征帆阻别筵。岂意卧游传丽藻，先收花鸟入新篇。
舍弟季子郊居观梅有作因用其韵自嘲书以示之
作者：林大春
朝代：明

腊残春近忆郊坰，拟看梅花过小亭。世态定须愁冷落，良工应已愧丹青。风飘雪片衣犹湿，月拥芳魂睡欲醒。却笑孤山林处士，未能闭户草玄经。
舟中睡起怀刘山人
作者：林大春
朝代：明

夙有山中约，兹行意若何。江村到处好，风雨暮来多。画舸星宵入，文帏客曙过。因君动幽思，清梦绕烟萝。
舟行
作者：林大春
朝代：明

雨霁连霄月，空江独树阴。岸移山隐见，水动石浮沉。书帙閒来睡，诗篇懒废吟。时逢游洛客，知我在陈心。
苍梧九日偶成二绝
作者：林大春
朝代：明

九月炎荒暑未回，如云瘴气满高台。菊花本是凌霜物，怪得今朝不肯开。谁道一官清似水，虚堂犹自出樽罍。官衙况在山深处，不用登高便避灾。
苍梧九日偶成二绝·其一
作者：林大春
朝代：明

九月炎荒暑未回，如云瘴气满高台。菊花本是凌霜物，怪得今朝不肯开。
苍梧九日偶成二绝·其二
作者：林大春
朝代：明

谁道一官清似水，虚堂犹自出樽罍。官衙况在山深处，不用登高便避灾。
苍梧和刘大参蚤起寄怀之作
作者：林大春
朝代：明

九日明朝是，风烟故国非。秋深菊未吐，山险雁来稀。久病虚时望，疏慵薄宦机。多君能作赋，独羡李膺归。
药湖歌
作者：林大春
朝代：明

丹成黄鹤去，湖上空千秋。黄鹤胡不归，高视翔九州。九州已陈迹，千秋谁复游。幸子出未暮，纵观沧海流。澄心坐岩壑，雅志凌坟丘。徵书下云汉，湖山空复愁。长揖谢湖山，吾志在皇休。皇休迈三五，余心良已酬。岂学鸱夷子，区区事吴谋。谋成忌鸟喙，空泛五湖舟。
萧都事席上戏赠歌者二首
作者：林大春
朝代：明

谁云燕赵有佳人，越女今看翠黛新。一曲清歌君不见，馀音犹自绕梁尘。清歌宛转玉箫閒，嬴女空传引凤还。任是萧郎同化去，何如却住在人间。
萧都事席上戏赠歌者二首·其一
作者：林大春
朝代：明

谁云燕赵有佳人，越女今看翠黛新。一曲清歌君不见，馀音犹自绕梁尘。
萧都事席上戏赠歌者二首·其二
作者：林大春
朝代：明

清歌宛转玉箫閒，嬴女空传引凤还。任是萧郎同化去，何如却住在人间。
董大参家屋梁产芝二茎形如合璧
作者：林大春
朝代：明

瑞霭来青嶂，灵芝产画梁。乾坤开正色，云物绕西方。照眼重金细，笼纱合璧香。惟天眷有德，俾尔寿而康。荀淑家声旧，太丘誉望扬。德星他日聚，百里见辉光。
薛舍人尊甫寿卷
作者：林大春
朝代：明

层霄霭霭腾奎壁，望里悠然见寿星。拜秩亲窥凤池紫，承恩却望南山青。鹿门旧识庞公隐，汾曲新传薛氏经。不用岩居避尘世，定将嵩祝报明庭。
蚤起得舟字
作者：林大春
朝代：明

客鬓忽萧飕，长河急暝流。舳舻千里暮，桐叶一天秋。云净瞻南斗，风清忆上游。狂歌叹留滞，为待李膺舟。
西山初结小隐舍弟季子偕陈宋二贡士及萧赵诸亲友棹舟来访迟明别去有招予言归之意因成二首寄之
作者：林大春
朝代：明

小筑浑如戏，相逢却道真。系船桥间竹，入座雨随人。载酒东邻远，听鸡北望频。应怜交泰日，天末见垂纶。眼底都无碍，悠然见远山。山间田已绿，门外草初斑。化俗真何陋，浮生乐半閒。相招向城郭，未拟鹿车还。
西山初结小隐舍弟季子偕陈宋二贡士及萧赵诸亲友棹舟来访迟明别去有招予言归之意因成二首寄之·其一
作者：林大春
朝代：明

小筑浑如戏，相逢却道真。系船桥间竹，入座雨随人。载酒东邻远，听鸡北望频。应怜交泰日，天末见垂纶。
西山初结小隐舍弟季子偕陈宋二贡士及萧赵诸亲友棹舟来访迟明别去有招予言归之意因成二首寄之·其二
作者：林大春
朝代：明

眼底都无碍，悠然见远山。山间田已绿，门外草初斑。化俗真何陋，浮生乐半閒。相招向城郭，未拟鹿车还。
西山初结小隐舍弟季子偕陈宋二贡士及萧赵诸亲友棹舟来访迟明别去有招予言归之意因成二首寄之九日陪郭使君梅别驾饮少峰池亭使君有诗四首因用其韵各得一字和之·其一
作者：林大春
朝代：明
体裁：五言律诗

熊车随别驾，戏马到山家。今夕是何夕，黄花尚未花。长廊通露气，古木宿烟霞。独有林中叟，同来玩物华。
西楚霸王庙
作者：林大春
朝代：明

四壁歌声起，凄凉入楚宫。清宵开武帐，杀气贯长虹。壮士泣俱下，娇姬曲未终。重围疋马度，百骑一朝空。泽国身仍健，田家计亦工。始知非力屈，信乃是天穷。子弟嗟亡北，君王耻向东。霸图尽垓下，遗恨失关中。玉斗谋臣怒，金瓯汉将功。苍茫易代后，寥落竟谁雄。世事随流水，乾坤一楚弓。诸陵翳禾黍，古庙立椅桐。山色彭城近，川原丰沛通。惟馀百战地，千古尚悲风。
西署白云楼为云间董原汉
作者：林大春
朝代：明

楼上白云满，云间是故乡。山川辨纡曲，天地睹圆方。灾异谁能问，从游见不妨。昔人称大隐，此意一何长。
访苏隐君于青阳山中归却寄此
作者：林大春
朝代：明

江上维舟拟造庐，竹间遥望引轻裾。谁传信息千山外，应为神交十载馀。云影渐移归涧谷，峰阴乍转见樵渔。别来却忆双庭桂，不信朝阳迹已墟。
诰封恭人顾母挽诗
作者：林大春
朝代：明

忆昔闻母贤，卢奎为我言。相夫服山林，铅华蚤见捐。所居何必广，取足事蘋蘩。垂帘传一经，席地思三迁。二子振英风，荀薛光后先。一抚西南夷，疮痍方息肩。一执皋陶法，匍匐多平反。余亦汗漫游，执戟从周旋。往年过其庐，贤母授我餐。问讯北堂前，所闻诚独然。圣主重徽音，命复凌云烟。云何厌纨绮，白玉朝真仙。空馀教子机，犹闻女诫篇。好德兼怀饭，斯文倘可传。
读刘文敏公遗事二首
作者：林大春
朝代：明

昭代词名起石渠，两朝曾此奉銮舆。经筵旧有河清颂，史馆新传汉纪书。北伐武成颁上骑，南郊祀罢赐飞鱼。从容扈跸还能赋，不学相如献子虚。黄阁云深北斗迟，南都一别紫宸知。召还不比梁王傅，得告真如太子师。最忆天颜朝退后，犹传日讲梦来时。汉家灾异频相问，时有轩车到水涯。
读刘文敏公遗事二首·其一
作者：林大春
朝代：明

昭代词名起石渠，两朝曾此奉銮舆。经筵旧有河清颂，史馆新传汉纪书。北伐武成颁上骑，南郊祀罢赐飞鱼。从容扈跸还能赋，不学相如献子虚。
读刘文敏公遗事二首·其二
作者：林大春
朝代：明

黄阁云深北斗迟，南都一别紫宸知。召还不比梁王傅，得告真如太子师。最忆天颜朝退后，犹传日讲梦来时。汉家灾异频相问，时有轩车到水涯。
读杜少陵诮渊明责子诗因次其韵反其意以示儿曹
作者：林大春
朝代：明

少陵诮陶翁，谓其未闻道。不见鲍焦生，洛水空立槁。愤俗故所怀，捐躯恨不早。何况骨肉间，安得不萦抱。
读杨文贞公家世德录二首
作者：林大春
朝代：明

忠贞称世笃，家学本渊源。相业三朝重，书香奕叶存。崧高生为国，宣召死衔恩。况是弘农后，清风可更论。草昧攀龙日，朝阳起凤年。赐书存故老，遗训入新编。社稷功难并，天曹事可传。将来有名彦，应不愧前贤。
读杨文贞公家世德录二首·其一
作者：林大春
朝代：明

忠贞称世笃，家学本渊源。相业三朝重，书香奕叶存。崧高生为国，宣召死衔恩。况是弘农后，清风可更论。
读杨文贞公家世德录二首·其二
作者：林大春
朝代：明

草昧攀龙日，朝阳起凤年。赐书存故老，遗训入新编。社稷功难并，天曹事可传。将来有名彦，应不愧前贤。
读辽海集寄苏中丞
作者：林大春
朝代：明

黄河碧海词源远，中夏诸夷半识名。礼乐重开箕子国，车徒新筑仲山城。玉鱼卜地悲群姓，金鸟传方泣五兵。作诵谁如周吉甫，勒名已有汉公卿。
读陈郎中赠诗和答
作者：林大春
朝代：明

忽看长剑倚天愁，坐读新诗满院幽。隔岸梅花春带雪，澄江月色晓凌秋。风骚白日回千古，鸾鹤清时下九州。解榻论文或不愧，欲辞华省入丹丘。
读陶渊明责子诗依韵和之
作者：林大春
朝代：明

灼灼池中莲，花明摘其实。婉彼班生女，投机嗣史笔。谁云乌获身，不胜雏一匹。所思既匪彝，承家故无术。借曰犹未知，业非六与七。况复厌膏粱，行当树榛栗。如之何勿思，甘为辕下物。
豪士吟
作者：林大春
朝代：明

古昔称豪士，飘飖混世尘。片言卿相合，一笑美人嗔。公子东还魏，将军西却秦。捐躯报知己，解剑结交亲。长铗游齐日，敝貂归洛辰。应知慕斯义，且卧清漳滨。
赋得边马有归心
作者：林大春
朝代：明

血汗洒金微，丹心恋玉畿。主恩深国士，客阵仗天威。敢谓河精出，真乘星将飞。赤松闻庙略，白羽识兵机。夜夜胡笳发，年年塞草肥。杀身那足论，愿裹伏波归。
赋得韩之水为潮州丘使君寿
作者：林大春
朝代：明

君不见韩江之水清且涟，昔日何名今姓韩。乾坤剖辟江回环，不缘刺史畴能传。借问刺史家谁边，昌黎为邑韩为先。为争佛骨摧龙颜，投荒远谪南海壖。南海之中蛟鳄蟠，含沙射人甘如膻。刺史投文达渊泉，坐令孽魄妖魂迁。始知正气冲斗躔，不特文章光烛天。斯人一去何当还，今日使君堪接联。使君在朝秉芳荃，召对金门吏隐兼。名驰五岳跨其巅，岂惟三楚腾孤骞。一朝卧治东南偏，回瞻紫闼凌空寒。去年下车法象悬，霜风凛凛廉贪顽。天吴深悲海若潜，令人击节驱鳄篇。再见黄犊横秋田，谈经问字罗英贤。有时乘兴却跻攀，北走卧龙西飞鸾。微茫星宿入毫端，吐吞溟渤性灵全。时维五月薰风旋，池塘过雨碧荷圆。千里封疆歌且弦，搢绅奉觞称南山。为君起舞张广筵，盘空白鹤来翩跹。独有扬生白尚玄，曾从翁孺识輶轩。恨不作赋随登坛，一书一度思留连。心知所思不在言，神交气合非徒然。但愿岭左人安眠，时和俗厚群生欢。天子书名御屏前，行看接武夔龙班。君不见韩之水，清且涟。昔何名，今姓韩。从此长流千万年，会须更作使君滩。
赠何广文
作者：林大春
朝代：明

沉沦悲叔季，淳朴已无馀。嗟君犹古心，操持耿不渝。千里觅同枝，五亩荒田庐。作宦为模范，教立方苏湖。湖海道仍在，踰淮兴不孤。归来无杂物，图书聊自娱。短褐尚不完，箪瓢常晏如。有儿能世业，非徒读父书。人生苟无慕，应不愧吾儒。
赠刘大参公子二首
作者：林大春
朝代：明

苍梧郭里万山斜，独对青灯映雪花。不向李膺投姓字，无人知道是通家。严君几载滞边城，此日仙郎傍母行。汉代向歆今不忝，明经应自振家声。
赠刘大参公子二首·其一
作者：林大春
朝代：明

苍梧郭里万山斜，独对青灯映雪花。不向李膺投姓字，无人知道是通家。
赠刘大参公子二首·其二
作者：林大春
朝代：明

严君几载滞边城，此日仙郎傍母行。汉代向歆今不忝，明经应自振家声。
赠刘山人葛衣
作者：林大春
朝代：明

万里归来一绤单，凭君莫作等閒看。不缘溽暑深相赠，欲待凄风耐岁寒。
赠刘山人蔬具为供宾费时山人适招洪广文别
作者：林大春
朝代：明

问道广文招，此物聊当肉。昨宵当座谈，讵敢然诺宿。况复邻家子，伏雌方在掬。墙头遇酒尊，新秋酝已熟。但愿天气凉，孤亭夜深酌。
赠别故令欧公归莆中
作者：林大春
朝代：明

柴桑归去几经年，此日重逢思惘然。馀韵尚存今宓子，升堂犹自老彭宣。千钟竹叶諠长夜，百里桃花媚远天。别向闽关春未暮，定知紫气满前川。
赠周进士
作者：林大春
朝代：明

海潮冬至冷来迟，篱菊初开蕊未披。惜别题诗何所赠，清标霜节与君宜。
赠姚将军归南海
作者：林大春
朝代：明

岭海今多事，将军此日閒。龙韬悬古树，猿臂枕空山。故老应相问，游人独未还。何时过严武，烂醉百花间。
赠客
作者：林大春
朝代：明

千里江湖萦客梦，十年市隐见人心。问奇时向扬雄宅，不学邯郸破万金。
赠广德邝使君
作者：林大春
朝代：明

十年意气动京关，千里分符吴楚间。一夜东风吹锦旆，人传春在伍牙山。
赠揭阳钟生
作者：林大春
朝代：明

昔因贤母知贤子，独抱遗经傍老亲。忽听城中歌在泮，权辞膝下到江滨。欢生比屋看嘉客，香覆盘餐馈野人。惭愧迂疏劳远贲，何能一笔照千春。
赠李参谋
作者：林大春
朝代：明

幕府称多士，如君独擅名。丹心同许国，白首坐论兵。湖海观天象，风云结地营。功成忽归去，却笑弃繻生。
赠杨濮州
作者：林大春
朝代：明

虎竹符分宠上才，骊驹歌罢别中台。西京共惜淮阳去，东郡谁知伯起来。千里风尘过孟馆，百年怀抱上庄台。那堪去住情无限，城阙秋高画角哀。
赠海阳冯明府二首
作者：林大春
朝代：明

再宴曲江感二难，勾吴家学擅衣冠。君今出宰真馀绪，勋业还将汗竹看。徵书应怪驿来迟，制锦文成祇自知。汉家封侯男儿事，况及冯唐未老时。
赠海阳冯明府二首·其一
作者：林大春
朝代：明

再宴曲江感二难，勾吴家学擅衣冠。君今出宰真馀绪，勋业还将汗竹看。
赠海阳冯明府二首·其二
作者：林大春
朝代：明

徵书应怪驿来迟，制锦文成祇自知。汉家封侯男儿事，况及冯唐未老时。
赠湖亭高士兼寄意赵使君
作者：林大春
朝代：明

高士得官不肯住，轮蹄此日远相闻。自惊青眼骊黄外，谁解低头雁鹜群。苏子亭前秋叶晚，董村竹里暮云分。相逢若问淮阳事，一卧何能答圣君。
赠王广文还馀姚四首时广文以徵其伯父阳明先生像赞至
作者：林大春
朝代：明

晋代风流忆谢安，笑将明月对玄看。为询赌墅围棋处，孰与君家小杏坛。七国纷纷睨上都，将军东下夜平吴。可怜赐食堪惆怅，争似吾皇礼硕儒。冀北云游入楚天，行囊一束旧青毡。南来为访林和靖，祇少梅花赋几联。五岳年来梦已虚，凭君犹自忆匡庐。归途倘过东林社，好寄渊明一纸书。
赠王广文还馀姚四首时广文以徵其伯父阳明先生像赞至·其三
作者：林大春
朝代：明

冀北云游入楚天，行囊一束旧青毡。南来为访林和靖，祇少梅花赋几联。
赠王广文还馀姚四首时广文以徵其伯父阳明先生像赞至·其二
作者：林大春
朝代：明

七国纷纷睨上都，将军东下夜平吴。可怜赐食堪惆怅，争似吾皇礼硕儒。
赠王广文还馀姚四首时广文以徵其伯父阳明先生像赞至·其四
作者：林大春
朝代：明

五岳年来梦已虚，凭君犹自忆匡庐。归途倘过东林社，好寄渊明一纸书。
赠王提举二首
作者：林大春
朝代：明

廿载干戈草木稀，东南秋色近如丝。朝来借得西风力，扶起幽岩三两枝。江城新月带微霜，策马征途幽兴长。闻道海氛今欲净，登高何处醉重阳。
赠王提举二首·其一
作者：林大春
朝代：明

廿载干戈草木稀，东南秋色近如丝。朝来借得西风力，扶起幽岩三两枝。
赠王提举二首·其二
作者：林大春
朝代：明

江城新月带微霜，策马征途幽兴长。闻道海氛今欲净，登高何处醉重阳。
赠白将军
作者：林大春
朝代：明

平生负豪气，自云秦起裔。北行驱暴齐，南游破彊魏。三十握兵符，西抚朱明桂。一朝海上来，慷慨敌王忾。青山骠骑馀，碧水戈船外。閒来过里人，痛饮从欢会。浮云世事多，物态良堪畏。将军莫夜行，恐有灞陵尉。
赠盐寺僧
作者：林大春
朝代：明

结社聊依郭，看经坐捲帘。时多山客至，定少水晶盐。
赠萧上舍还潮
作者：林大春
朝代：明

汝去今何方，千山万山回故乡。汝来昔何日，西风北风起京邑。西风北风扫胡尘，千山万山战后人。人生踪迹讵有定，暮行百越朝三秦。秦越区区那足齿，羡君意气倾千里。我家况与君家邻，清梦随君渡潮水。赠君亦有绿绮琴，听君一曲愁人心。别来拂拭虚窗下，琤琤犹作龙唇吟。
赠萧兵马
作者：林大春
朝代：明

花发上林苑，风清太液池。列侯同锡宴，亲记柏梁诗。
赠萧锦衣
作者：林大春
朝代：明

汉家屯塞日，诸将请行秋。气合飞黄动，烟高太白浮。丈夫会有遇，且莫异封侯。
赠谢左史二首
作者：林大春
朝代：明

曾闻贾傅出长沙，前席恩深恋汉家。往事祇今付湘水，閒随渔父入桃花。月上高枝夜未眠，时闻染翰落云烟。临川笔意应谁似，一箑挥来价十千。
赠谢左史二首·其一
作者：林大春
朝代：明

曾闻贾傅出长沙，前席恩深恋汉家。往事祇今付湘水，閒随渔父入桃花。
赠谢左史二首·其二
作者：林大春
朝代：明

月上高枝夜未眠，时闻染翰落云烟。临川笔意应谁似，一箑挥来价十千。
赠谢左史二首赠王广文还馀姚四首时广文以徵其伯父阳明先生像赞至·其一
作者：林大春
朝代：明
体裁：七言绝句

晋代风流忆谢安，笑将明月对玄看。为询赌墅围棋处，孰与君家小杏坛。
赠陈医士
作者：林大春
朝代：明

向平婚嫁毕，严子成都市。不挂杖头钱，不逐上方去。祇持三世医，济人已无数。青囊久失传，丹溪思妙契。况是宋人家，宁论五马贵。来往尽鸿儒，坐对南山翠。
赠陈广文移官江藩四首
作者：林大春
朝代：明

钟灵泉水碧泠泠，台上孤梅老更青。一自梅开梅落后，更无泉溜响空庭。羡尔来游古道还，渐看春色上贤关。閒来浚取灵源水，散作烟云满旧山。帝子分封自汉初，威仪礼数降乘舆。当年董贾俱为傅，何处王门不曳裾。抱璞当年识者稀，一官三共道应非。若教羊胜公孙在，怪得文园乞病归。
赠陈广文移官江藩四首·其一
作者：林大春
朝代：明

钟灵泉水碧泠泠，台上孤梅老更青。一自梅开梅落后，更无泉溜响空庭。
赠陈广文移官江藩四首·其三
作者：林大春
朝代：明

帝子分封自汉初，威仪礼数降乘舆。当年董贾俱为傅，何处王门不曳裾。
赠陈广文移官江藩四首·其二
作者：林大春
朝代：明

羡尔来游古道还，渐看春色上贤关。閒来浚取灵源水，散作烟云满旧山。
赠陈广文移官江藩四首·其四
作者：林大春
朝代：明

抱璞当年识者稀，一官三共道应非。若教羊胜公孙在，怪得文园乞病归。
赠陈广文移官江藩四首余在梧时尝赠刘生诗箑一执既别去八年闻其箑尚在兹有复持扇至为生请书者因走笔寄此二首·其一
作者：林大春
朝代：明
体裁：七言绝句

梧中一箑数行书，赠尔曾经八载馀。此日重书还此箑，料应执手更踟躇。
赠顾别驾兼怀董侍郎长歌
作者：林大春
朝代：明

可是云间陆士衡，曩与吾友曾齐名。贤书特达凌东京，光观上国闻韶英。出宰不合迁庐陵，西之玉垒为文星。迩来潮州驰骏声，分符假守刑狱清。韩山为直韩水平，不独尧佐擅其称。士林合口同欢腾，惟馀贱子徒嗟惊。借问胡为徒嗟惊，岩居谷饮违专城。况兼禀性寡所营，未尝投牍于公卿。以此无媒远识荆，龙门不得御李膺。何期按节狝春兵，因而下访扬云亭。立谈未了心先倾，欲求飞白行杀青。奇联妙扁纷纵横，须臾扫尽盈空庭。华堂十丈环朱扃，光风霁月楼峥嵘。玉辉紫薇不可登，松竹犹疑在耳鸣。书罢忽焉陶性灵，使君观之心内宁。谓将携归悬翠屏，长洲不数文徵明。也知政绩久踰成，它年锦里过双旌。会须重过下帷生，为言鹤骨犹崚嶒。
赠顾少府顾董生舅也生于其行有渭阳之思焉请予为赋是诗
作者：林大春
朝代：明

渭阳愁送客，车马望遥岑。为诵琼瑰赋，因知山水心。鹤飞江树渺，龙去海云深。时自闻吴咏，无劳怅越吟。
赵明府以季夏晦日自普宁过访山居因为江舟小酌鼓枻中流是时梧叶未落山意欲秋至夜别去感而赋此
作者：林大春
朝代：明

高枝瑞鹊晓相呼，为报干旄入浚都。闾里共惊仙舄下，湖山空傍客星孤。风清远渚飞兰桨，露冷丹枫倒玉壶。莫道姮娥不可问，波光时自有明珠。
起复赴京途闻赵良弼自辽东领郡之顺德寻以母忧奔汝上因取道过其庐访之怅然为别四首
作者：林大春
朝代：明

万里惊离别，三秋雁渺茫。徒闻滞辽左，不道借淮阳。旅客悲关塞，孤臣忆庙廊。那堪萱草折，垂泪动江乡。夙有东都好，言过叔度庐。门前馀辙迹，客至见图书。林暖秋藏笋，溪寒夕荐鱼。犹怀将母意，惆怅对篮舆。贱子嗟行役，慈闱昼掩扉。恨穷东海水，愁绝北山薇。宇内交游断，天边心事非。谁知当日泪，偏洒故人衣。晓觉倚庐卧，秋深别梦残。片云生树杪，明月在檐端。闻礼谈何易，知心谅独难。与君俱有父，行矣慎加餐。
起复赴京途闻赵良弼自辽东领郡之顺德寻以母忧奔汝上因取道过其庐访之怅然为别四首·其一
作者：林大春
朝代：明
体裁：五言律诗

万里惊离别，三秋雁渺茫。徒闻滞辽左，不道借淮阳。旅客悲关塞，孤臣忆庙廊。那堪萱草折，垂泪动江乡。
起复赴京途闻赵良弼自辽东领郡之顺德寻以母忧奔汝上因取道过其庐访之怅然为别四首·其三
作者：林大春
朝代：明

贱子嗟行役，慈闱昼掩扉。恨穷东海水，愁绝北山薇。宇内交游断，天边心事非。谁知当日泪，偏洒故人衣。
起复赴京途闻赵良弼自辽东领郡之顺德寻以母忧奔汝上因取道过其庐访之怅然为别四首·其二
作者：林大春
朝代：明

夙有东都好，言过叔度庐。门前馀辙迹，客至见图书。林暖秋藏笋，溪寒夕荐鱼。犹怀将母意，惆怅对篮舆。
起复赴京途闻赵良弼自辽东领郡之顺德寻以母忧奔汝上因取道过其庐访之怅然为别四首·其四
作者：林大春
朝代：明

晓觉倚庐卧，秋深别梦残。片云生树杪，明月在檐端。闻礼谈何易，知心谅独难。与君俱有父，行矣慎加餐。
辛未新春试笔二首
作者：林大春
朝代：明

朝来轻暖试纤罗，风物熙然总太和。为报桃花今已破，春光终比旧年多。空阶纵步听鸣鸠，谁信山人春思幽。惟有窗前双蛱蝶，閒随清梦到庄周。
辛未新春试笔二首·其一
作者：林大春
朝代：明

朝来轻暖试纤罗，风物熙然总太和。为报桃花今已破，春光终比旧年多。
辛未新春试笔二首·其二
作者：林大春
朝代：明

空阶纵步听鸣鸠，谁信山人春思幽。惟有窗前双蛱蝶，閒随清梦到庄周。
边城雪
作者：林大春
朝代：明

起被朝衣轻着霞，凌晨走马忆京华。孤城此日堪惆怅，三月已破还雪花。
过孟子祠堂
作者：林大春
朝代：明

荒郊回首接滕阳，月下邹城孟子堂。井地如行今尚在，凶年重见可能忘。参天古柏森森静，拂涧青蘋冉冉香。千古太山瞻气象，令人空复忆宣王。
过文王演易台
作者：林大春
朝代：明

西伯居幽处，遗经护紫云。君王自明圣，天意在斯文。龙马惊秋出，鬼神泣夜闻。一从嗟既没，玄论日纷纷。
过泰和得刘广文在潮信息其弟同诸侄携酒夜过
作者：林大春
朝代：明

之子官犹冷，潮阳信始回。豺狼他日斗，鸿雁昨宵来。画舫凌风泊，青樽傍月开。故园有松桂，尽是不凡材。
过海阳冯明府归山却寄
作者：林大春
朝代：明

五载幽居隔凤城，诸君徒尔听徽声。何知郭里弦歌地，偏得风前缓步行。碧海停舟今日事，青宵挈榼古人情。酒馀不别空归去，坐见金山逐望生。
过王亦颐见其二子索书题赠
作者：林大春
朝代：明

久客寡相过，言寻王仲宣。高朋文细论，稚子墨能研。花气含残雨，亭阴散晓烟。酒馀还看剑，为赠凤雏篇。
过萧锦衣北园五首
作者：林大春
朝代：明

万事干戈后，孤亭杳霭间。天留今日醉，人得片时閒。广园临碧沼，曲径绕青扉。竹雾笼金勒，松风护锦衣。夜直金銮月，朝眠玉塞云。于今灞陵尉，莫讶李将军。枕石云犹冷，看花日未斜。应疑金谷胜，不是石崇家。扶桑南海木，绛露满花团。何必思姚魏，春风羡牡丹。
过萧锦衣北园五首·其一
作者：林大春
朝代：明

万事干戈后，孤亭杳霭间。天留今日醉，人得片时閒。
过萧锦衣北园五首·其三
作者：林大春
朝代：明

夜直金銮月，朝眠玉塞云。于今灞陵尉，莫讶李将军。
过萧锦衣北园五首·其二
作者：林大春
朝代：明

广园临碧沼，曲径绕青扉。竹雾笼金勒，松风护锦衣。
过萧锦衣北园五首·其五
作者：林大春
朝代：明

扶桑南海木，绛露满花团。何必思姚魏，春风羡牡丹。
过萧锦衣北园五首·其四
作者：林大春
朝代：明

枕石云犹冷，看花日未斜。应疑金谷胜，不是石崇家。
过萧锦衣北园五首东山小集以玻璃杯酌包少府少府雅博其趣遂举一赠之戏成二绝·其一
作者：林大春
朝代：明
体裁：五言绝句

明珠空照乘，宝剑自凌云。此物能祛毒，因之持赠君。
过邯郸吕公祠柬杨次泉阴月溪二公时阴赴关右督学予与杨并之官河南云二首
作者：林大春
朝代：明

仙迹千年草树空，行人犹自拜仙宫。可怜人世惊心事，都在黄粱一梦中。拜将封侯事几回，朱轮鼎食总堪哀。东都建节西都骑，不信曾从梦里来。
过邯郸吕公祠柬杨次泉阴月溪二公时阴赴关右督学予与杨并之官河南云二首·其一
作者：林大春
朝代：明

仙迹千年草树空，行人犹自拜仙宫。可怜人世惊心事，都在黄粱一梦中。
过邯郸吕公祠柬杨次泉阴月溪二公时阴赴关右督学予与杨并之官河南云二首·其二
作者：林大春
朝代：明

拜将封侯事几回，朱轮鼎食总堪哀。东都建节西都骑，不信曾从梦里来。
过邯郸吕公祠柬杨次泉阴月溪二公时阴赴关右督学予与杨并之官河南云二首去大梁入辉县道中人不知其为故臬吏也漫有短述却寄同游诸君子二首·其一
作者：林大春
朝代：明
体裁：七言绝句

海上幽居岁几更，山中一出为苍生。祇今听得孙登啸，肯向时人说姓名。
过陈侍御西园
作者：林大春
朝代：明

秋菊篱边露未晞，西园十里步朝晖。风飘花气浮新醁，天入湖光落舞衣。早岁悬车随钓隐，中朝簪笔忆龙飞。酒馀客散林塘静，醉拥笙歌月下归。
送万明府赴湖州
作者：林大春
朝代：明

易水幽都北，吴山震泽东。相看千里外，去住九春中。歧路仍朱泪，长途岂籍穷。离歌当折柳，客路叹飘蓬。恋阙迟燕甸，登台俯越宫。溪寒出天目，城古暗防风。冰泮王祥宅，春开陆羽丛。植花看欲遍，梦藻若为工。朝罢云间舄，閒询桑下童。未论非百里，从此识三公。献赋才宁并，明经荐偶同。周南怜独滞，冀北讶群空。湖阔孤帆白，天高落日红。何时逢旧侣，清夜醉新丰。
送于总戎镇八闽
作者：林大春
朝代：明

南天万里净氛埃，西汉楼船海上来。尽道忠贞今世笃，谁知疆理自君开。风烟东接蓬莱岛，舟楫西通滟滪堆。此日全闽暂移镇，还看平步上云台。
送人之南雄
作者：林大春
朝代：明

花封万里隔梅关，墨绶初分霄汉间。翠岭天高星宿动，沧江月出夜珠还。粤王台上秋云冷，丞相祠前春草閒。莫向离筵怅歧路，行看飞舄点朝班。
送人之梧州
作者：林大春
朝代：明

曾随幕府典兵符，郡国犹藏汉版图。此去若过泷水上，逢人应说旧苍梧。
送人赴东原驿官
作者：林大春
朝代：明

燕台南望鲁城东，有客乘春向此中。此去看山见杨柳，至今犹是展禽风。
送余医生归上杭
作者：林大春
朝代：明

卖药来城市，乘槎到海涯。遨游三楚客，谈笑五侯家。露冷丹枫下，天空白雁斜。西归犹未老，宁肯卧烟霞。
送刘叔度入楚二首
作者：林大春
朝代：明

日出临昭台，送子涉远郊。念子何当归，岁月阻且遥。风急文凰哀，千仞高翔翱。青天吹羽翰，何不集九苞。邈然睇南荆，去矣恋中朝。周道方倭迟，将毋发长谣。长谣何所惜，凤飞讵能止。和鸣求其曹，浩渺行湘涘。殷武伐久张，周文化重被。不见庶人风，犹自歌渔父。矍矍泽上鹯，博鸟将谁媚。怀哉勿复陈，请观沧浪水。
送刘叔度入楚二首·其一
作者：林大春
朝代：明

日出临昭台，送子涉远郊。念子何当归，岁月阻且遥。风急文凰哀，千仞高翔翱。青天吹羽翰，何不集九苞。邈然睇南荆，去矣恋中朝。周道方倭迟，将毋发长谣。
送刘叔度入楚二首·其二
作者：林大春
朝代：明

长谣何所惜，凤飞讵能止。和鸣求其曹，浩渺行湘涘。殷武伐久张，周文化重被。不见庶人风，犹自歌渔父。矍矍泽上鹯，博鸟将谁媚。怀哉勿复陈，请观沧浪水。
送刘同知之福宁
作者：林大春
朝代：明

雪霁春云度锦旌，风吹祖道荐金觥。论文共惜休玄别，献赋空馀子骏情。天转雁声多楚塞，日含海气近闽城。何时更遇双龙剑，深夜重听五凤笙。
送刘谢二生归海阳二首时生以临其舅氏至
作者：林大春
朝代：明

辕门客散觉身轻，长夜乌啼恨未平。惟有贤甥两垂泪，何人不起渭阳情。翩翩公子重轻肥，争似囊琴信马归。归过庭前如问讯，为言秋色在郊扉。
送刘谢二生归海阳二首时生以临其舅氏至·其一
作者：林大春
朝代：明
体裁：七言绝句

辕门客散觉身轻，长夜乌啼恨未平。惟有贤甥两垂泪，何人不起渭阳情。
送刘谢二生归海阳二首时生以临其舅氏至·其二
作者：林大春
朝代：明

翩翩公子重轻肥，争似囊琴信马归。归过庭前如问讯，为言秋色在郊扉。
送劳掌教之任连州四首
作者：林大春
朝代：明

横经几载卧潮阳，再转湟州秋色凉。莫道宦游千里隔，风烟犹尔是同乡。曾向云间陪二陆，却从岭左拜昌黎。于今匹马连山道，翻作青衿两地思。探奇乘兴望沧溟，时向东山万古亭。此去登临谁最胜，联翩白鹤倚秋汀。吾乡多士屡蜚声，报道都充六馆英。玉铎流音君更远，行看丹阙荐阳城。
送劳掌教之任连州四首·其一
作者：林大春
朝代：明

横经几载卧潮阳，再转湟州秋色凉。莫道宦游千里隔，风烟犹尔是同乡。
送劳掌教之任连州四首·其三
作者：林大春
朝代：明

探奇乘兴望沧溟，时向东山万古亭。此去登临谁最胜，联翩白鹤倚秋汀。
送劳掌教之任连州四首·其二
作者：林大春
朝代：明

曾向云间陪二陆，却从岭左拜昌黎。于今匹马连山道，翻作青衿两地思。
送劳掌教之任连州四首·其四
作者：林大春
朝代：明

吾乡多士屡蜚声，报道都充六馆英。玉铎流音君更远，行看丹阙荐阳城。
送叶尉入觐
作者：林大春
朝代：明

宦游今几载，多半在天涯。踰岭心犹壮，趋朝鬓已华。嵩呼应共祝，海晏即为家。莫寝并州梦，还来玩鹿车。
送吴广文移官陵水
作者：林大春
朝代：明

河汾早负干时策，此日翻成泛海游。高弟谁从观庙器，名山聊复访坟丘。风涛乍转诸星晓，岛树长青万壑秋。却忆旧游欧博士，偏逢吏部入中州。
送周耿西计偕北上
作者：林大春
朝代：明

爽气西山发，于今三荐书。声华五岭外，家学百年馀。辩玉人应遇，鹏抟事岂虚。他时过锦里，宁复羡相如。
送宋节推之扶风
作者：林大春
朝代：明

宋玉西行思不穷，长风吹旆入关中。天临宝剑清霜外，地接金城朔气东。汉月夜驰三辅道，秦云朝谒九成宫。政馀忆我寻芳讯，好寄南来塞上鸿。
送客
作者：林大春
朝代：明

清晨都门开，西山白突兀。幽人起梳头，望见驱车出。借问子何之，五岭怀仙术。山中翡翠巢，海上蛟龙窟。有弟欲同归，征衣正披拂。天空鸿雁稀，寒风削人骨。
送张少府奉诏待次公车二首
作者：林大春
朝代：明

五岭年来方息战，一官何事苦更移。鸾凰本是飞腾物，飞去应栖梧树枝。山林远遁真成癖，车马频劳岂世情。一曲骊驹怅歧路，满天风雨隔江城。
送张少府奉诏待次公车二首·其一
作者：林大春
朝代：明

五岭年来方息战，一官何事苦更移。鸾凰本是飞腾物，飞去应栖梧树枝。
送张少府奉诏待次公车二首·其二
作者：林大春
朝代：明

山林远遁真成癖，车马频劳岂世情。一曲骊驹怅歧路，满天风雨隔江城。
送成生使江藩
作者：林大春
朝代：明

玉树上朝光，飞星入豫章。龙宫传汉制，兔苑谒梁王。征旆随衡雁，秋衣带洛霜。胜游应有作，谁复似邹阳。
送揭阳郑生兼讯其伯父贡元二首生归德郑使君之子也
作者：林大春
朝代：明

若翁高谊动西都，千里遥分宋国符。此日相逢重相问，南来鸿雁近来无。辞荣伯子卧江浔，信义能祛虎豹侵。闻道年来住城郭，应知幽兴寄山林。
送揭阳郑生兼讯其伯父贡元二首生归德郑使君之子也·其一
作者：林大春
朝代：明
体裁：七言绝句

若翁高谊动西都，千里遥分宋国符。此日相逢重相问，南来鸿雁近来无。
送揭阳郑生兼讯其伯父贡元二首生归德郑使君之子也·其二
作者：林大春
朝代：明

辞荣伯子卧江浔，信义能祛虎豹侵。闻道年来住城郭，应知幽兴寄山林。
送朱邑丞应朝时新尹初至例以佐贰行
作者：林大春
朝代：明

敝邑留新尹，之京选庶僚。帆飞沧海曲，班入紫宸朝。鲛鳄时方遁，玑犀俗未饶。知君悯民瘼，万里贡风谣。
送李给事册封长沙便道省亲
作者：林大春
朝代：明

天门诏下拜彤墀，肃立千官彩仗移。玄衮介圭诸国赐，银章金册使臣知。熊湘地远存周辅，粤岭云开识汉仪。王事从容慰晨省，定将歌颂答恩私。
送李解元归岭南诗
作者：林大春
朝代：明

凌霄无俗怀，摘月踰仙岭。岭海辟贤关，清名彻宸镜。朝上春官书，众眼纷难定。宁为失路悲，且复慰晨省。趋庭奉馀欢，投诗访予病。辉光一再逢，烦襟思重整。一旦膏车归，微霜度林景。会少别苦新，意深言未罄。岂不念离忧，所重从亲令。丘陇夙所怀，展谒义斯正。天远罗浮高，日出扶桑瑩。安得从子游，千古寻幽胜。南望倚秋空，为子发孤咏。
送李解元归岭南诗
作者：林大春
朝代：明
体裁：古风

凌霄无俗怀，摘月踰仙岭。岭海辟贤关，清名彻宸镜。朝上春官书，众眼纷难定。宁为失路悲，且复慰晨省。趋庭奉馀欢，投诗访予病。辉光一再逢，烦襟思重整。一旦膏车归，微霜度林景。会少别苦新，意深言未罄。岂不念离忧，所重从亲令。丘陇夙所怀，展谒义斯正。天远罗浮高，日出扶桑莹。安得从子游，千古寻幽胜。南望倚秋空，为子发孤咏。
送杨剑州
作者：林大春
朝代：明

昔为衡岳卧，今向蜀门游。何得楚云雨，西之剑水头。霸图悲跃马，天险笑通牛。无路从君去，翻然思壮猷。
送杨广文赴金川
作者：林大春
朝代：明

都门罢祖筵，独马去翩翩。别路荷风外，离怀梅雨前。山含晴谷树，日泛晓河烟。楚客秋看剑，吴人夜控船。薄言寻乐地，还此尽高天。城隐诸峰出，溪分四会连。衣冠崇俨圣，俎豆肃趋贤。道在禄从薄，官閒地自偏。花明通德里，云拥广文毡。载酒期何日，听诗动有年。人间狂是客，江上漫仍仙。应笑扬雄戟，徒劳草太玄。
送梁广文之保昌
作者：林大春
朝代：明

青毡海上几经霜，忽报移官又水乡。入境定思唐相国，看山犹是汉封疆。南游冠盖冲朝雾，北指帆樯下夕阳。它日飞腾从此度，应馀教泽岭云长。
送梁比部公实谢病归罗浮
作者：林大春
朝代：明

清朝无隐沦，藻翰况兹辰。汝去将何适，余留畴更因。十年闻岭表，千古见风神。浩荡江湖棹，飘飖京洛尘。大庭奇策士，秘阁阻词臣。豪忆中原侣，光随上国宾。越吟愁欲破，贾疏涕踰频。列职参台寺，趋朝旅搢绅。高名齐李杜，逸气并徐陈。共叹三都丽，争怜二妙新。未忘疲执戟，宁忆倦垂纶。赋罢长卿病，歌馀原宪贫。巷纡长者辙，书寄大家亲。载酒行皮几，听诗坐角巾。春宵仍吐凤，秋雨任悬鹑。旷绝含香地，蹉跎佩玉身。赐归空饮海，兴至若迷津。家去八千里，山藏四百春。惠连时助句，求仲复为邻。锻访嵇中散，耕寻郑子真。烧丹非仕汉，采药总逢秦。怅望多青眼，孤怀足紫宸。陈蕃元简峻，公瑾但逡巡。问旧虚登榻，论交愧饮醇。追陪联鳷鹊，想像尽麒麟。讵谓音如玉，翻惊鬓似银。才雄终起谢，计拙岂游荀。飞越知攀桂，支离亦采薪。故人半草莽，别业已荆榛。云滞瑶池翮，渊归合浦珍。抵应栖豹雾，自是附龙鳞。他日莲成社，看君蒲作轮。
送毛明府之鄱阳
作者：林大春
朝代：明

茂邑推名宰，天朝宠俊髦。茧丝知有戒，制锦讵辞劳。循传元东汉，明经本大毛。人疑三代直，地接九江皋。盘错才能振，驱驰膂力牢。凌虚合霄汉，涉险利波涛。长路风烟积，孤怀殿陛高。春云弥宇宙，秋月见纤毫。彭泽空栽柳，河阳耻种桃。弦歌听已遍，山水念同袍。
送海阳曾广文之虔州掌教二首
作者：林大春
朝代：明

横经几涉凤凰溪，又报除书赴水西。莫道广文官尚冷，青云到处拥轮蹄。三江遥接楚天来，二水中流越岭开。定有蛟龙从此伏，凭君色笑动风雷。
送海阳曾广文之虔州掌教二首·其一
作者：林大春
朝代：明

横经几涉凤凰溪，又报除书赴水西。莫道广文官尚冷，青云到处拥轮蹄。
送海阳曾广文之虔州掌教二首·其二
作者：林大春
朝代：明

三江遥接楚天来，二水中流越岭开。定有蛟龙从此伏，凭君色笑动风雷。
送游广文归琼海
作者：林大春
朝代：明

忽惊心动拜官时，千里遥传寄子辞。泪尽慈颜空入梦，看来笔迹转堪疑。寒云拥屿珠崖小，孤月横空碧海迟。摇落那知同抱恨，西风回首不胜悲。
送滑州张明府二首
作者：林大春
朝代：明

即看宝剑动神州，羡尔铜章下铁丘。好过漆园询故事，至今人尚说庄周。今朝相送五云间，春树犹含冰雪颜。明日相思定何处，满天风雨过秋山。
送滑州张明府二首·其一
作者：林大春
朝代：明

即看宝剑动神州，羡尔铜章下铁丘。好过漆园询故事，至今人尚说庄周。
送滑州张明府二首·其二
作者：林大春
朝代：明

今朝相送五云间，春树犹含冰雪颜。明日相思定何处，满天风雨过秋山。
送王明府之齐二首
作者：林大春
朝代：明

长风漠漠洒平芜，千古齐城说霸图。君去试看淄水上，行人犹自拜夷吾。北海春回一骑过，西京人去奈离何。何时便渡康浪水，为寄当年白石歌。
送王明府之齐二首·其一
作者：林大春
朝代：明

长风漠漠洒平芜，千古齐城说霸图。君去试看淄水上，行人犹自拜夷吾。
送王明府之齐二首·其二
作者：林大春
朝代：明

北海春回一骑过，西京人去奈离何。何时便渡康浪水，为寄当年白石歌。
送王明府再任桂林
作者：林大春
朝代：明

君今去怀县，空复忆河阳。吏隐流风在，閒居作赋长。朔徭看始化，越鸟讶俱翔。天接扶桑外，人行八桂乡。壮怀经马柱，客思渡熊湘。春树谁家雉，秋田何处蝗。岭云朝似雾，江月夜如霜。和璧终当识，牙琴且莫忘。有时还结绶，昨日共挥觞。会待尚书履，飞飞入建章。
送章员外佥宪广右
作者：林大春
朝代：明

谁言五岭外，西去帝城遥。风物悲虞狩，江山属汉朝。天高法曜转，日出瘴烟消。千古勋名在，君看铜柱标。
送罗少府归雩都二绝
作者：林大春
朝代：明

一官何事独求归，应为迷途觉者稀。此日王门裾不曳，漫将玉佩换荷衣。郁郁佳城古勒铭，多君一顾慰先灵。若还海宇飘蓬日，应向江湖访客星。
送罗少府归雩都二绝·其一
作者：林大春
朝代：明

一官何事独求归，应为迷途觉者稀。此日王门裾不曳，漫将玉佩换荷衣。
送罗少府归雩都二绝·其二
作者：林大春
朝代：明

郁郁佳城古勒铭，多君一顾慰先灵。若还海宇飘蓬日，应向江湖访客星。
送胡比部之官金陵
作者：林大春
朝代：明

雄图六代后，上客两京才。晓发青门去，秋临画省开。兴王龙虎地，今古凤凰台。登眺应多感，东都可赋哉。
送萧上舍游太学南归
作者：林大春
朝代：明

河山频送客，天地有归桡。词藻家何处，风尘路转遥。裘全仍季子，笔在尚班超。挟策临雍日，听歌饮泮朝。壮怀雄献馘，盛事感环桥。回首兰堪折，惊心蓬共飘。十年馀绿鬓，四海恋青霄。汉署空留滞，淮南肯见招。孤窗鸣夏雨，故国涨秋潮。安得凌鹏翮，凭君学凤箫。
送董太常得赐还上海
作者：林大春
朝代：明

礼乐看方改，天人策并论。趋朝重青秩，还第宠殊恩。壮志终麟阁，幽期且鹿门。花明内史宅，云拥奉常轩。湖海知龙卧，岩廊想骏奔。何年徵贾傅，此日送陈蕃。献赋人同病，孤吟客自存。徒怀与书籍，空忝问词源。夜起银河迥，秋悲玉露繁。图南如可料，应过董生园。
送蒋贰守之临安
作者：林大春
朝代：明

频年疏荐见悬鱼，此日肩随五马车。地尽西南行剑外，天连巴蜀渡泸初。三秋怅别邮亭泪，千古循良太史书。若向龙城持汉节，未应鸿雁故人疏。
送西曹使之江南恤刑二首
作者：林大春
朝代：明

北极龙书下，西翰凤使分。星垂吴楚阔，春涌汉江闻。剑佩辞双阙，衣冠集五云。定回东海旱，白日醉虞薰。泽国开吴郡，江城识汉官。天高雄虎峙，地迥接龙盘。刑拟成康措，诗从鲍谢刊。应焚路生疏，拜手入长安。
送西曹使之江南恤刑二首·其一
作者：林大春
朝代：明

北极龙书下，西翰凤使分。星垂吴楚阔，春涌汉江闻。剑佩辞双阙，衣冠集五云。定回东海旱，白日醉虞薰。
送西曹使之江南恤刑二首·其二
作者：林大春
朝代：明

泽国开吴郡，江城识汉官。天高雄虎峙，地迥接龙盘。刑拟成康措，诗从鲍谢刊。应焚路生疏，拜手入长安。
送谢广文之潮阳
作者：林大春
朝代：明

吾邑昌黎后，斯文远至今。由来风不薄，此去道须任。晓月江帆小，春云岭路深。逢迎如有问，为报岁寒心。
送谢广文之衡阳
作者：林大春
朝代：明

江城严鼓角，送客值愁时。浮海存吾道，临岐动尔书。山传龙度远，秋识雁回迟。何日岣嵝上，披云觅禹碑。
送谢春元赴礼闱
作者：林大春
朝代：明

观国逢明盛，传家本会稽。才名今入洛，文藻昔游齐。鹏翼冲霄举，龙光映斗低。宁如苏季子，挟策向关西。
送谢节推之桂林
作者：林大春
朝代：明

廿载怜同荐，高秋怅别遥。乾坤梅岭隔，风露桂华飘。冰似鸣仙佩，山疑入紫霄。明刑更多暇，应望五云朝。
送辉县赵少尹
作者：林大春
朝代：明

十载汉公车，共城拜秩初。才堪鸾凤侣，地本竹林居。露坐闻清啸，山行见古书。中原民力尽，何以佐军储。
送邹广文之潮
作者：林大春
朝代：明

今日送邹阳，梁园芳草长。江行春共远，岭宿意俱苍。山险分闽越，天开见凤凰。悠然怀往路，不觉忆吾乡。
送郁林王判官二首
作者：林大春
朝代：明

汉家煮海储边计，幕下推贤遣使来。使者风流自江左，故将民瘼报霜台。风林郁郁武皇州，勾漏岩岩葛令游。此去三秋多碧树，应陪五马上丹丘。
送郁林王判官二首·其一
作者：林大春
朝代：明

汉家煮海储边计，幕下推贤遣使来。使者风流自江左，故将民瘼报霜台。
送郁林王判官二首·其二
作者：林大春
朝代：明

风林郁郁武皇州，勾漏岩岩葛令游。此去三秋多碧树，应陪五马上丹丘。
送钱明府之晋江
作者：林大春
朝代：明

青门谁怅别，赤县汝之官。政识循良美，人称孝友难。艰危酬献璧，感激尽披丹。师帅今多寄，神君此共看。汉图百雉迥，周服七闽宽。迤逦刺同合，苍茫金粟寒。却疑洛形胜，犹是晋衣冠。东去连鲸鳄，南游愧羽翰。云垂秋缥缈，池泳晓潺漫。对月空悲谢，临风更忆潘。何当书系雁，应待纸回鸾。倘遇狂歌客，无劳访义安。
送陈侍御按闽
作者：林大春
朝代：明

长安雪里别青骢，见说南中事不同。百战闽王台馆尽，一朝汉郡画图空。从容庙议归司马，慷慨功成念总戎。朝野澄清须此日，车轮无用卧关东。
送陈明府改任德安德安江右冲邑也
作者：林大春
朝代：明

复此尚方赐，犹乘潘令车。河阳留不得，怀县意何如。吴越徵兵日，东南过客初。人生关气象，名肯让匡庐。
送马郡丞之官陇右二首
作者：林大春
朝代：明

曾闻召对栽花日，忆在明光起草时。不是马卿清节重，谁能别驾到天涯。负奇迁谪谁同调，见说荆州与会稽。此日陶生滞江左，嗟君犹自赴关西。
送马郡丞之官陇右二首·其一
作者：林大春
朝代：明

曾闻召对栽花日，忆在明光起草时。不是马卿清节重，谁能别驾到天涯。
送马郡丞之官陇右二首·其二
作者：林大春
朝代：明

负奇迁谪谁同调，见说荆州与会稽。此日陶生滞江左，嗟君犹自赴关西。
送麻正郎督饷辽东时辽东大饥
作者：林大春
朝代：明

天意何荼毒，东人万骨枯。君今出门去，残兵应待哺。欲从东海籴，翘首隔天吴。关门路一线，谁能飞万刍。泉府良苦竭，江南亦荒芜。主上眷东顾，治赋属吾儒。嗟彼沟中瘠，饥溺予之辜。谋臣乏长虑，俗吏厌良图。所贵壮士心，舍命自不渝。勉矣复何道，忠信以为躯。
送黄国子谒选之京
作者：林大春
朝代：明

鸣榔西上觉凌寒，应为时清好做官。有子已堪书籍付，结交频把佩刀看。离程雪意催河柳，故国秋声长泽兰。欲寄旧游倍秋思，非关无雁到云端。
送黄广文之连江兼怀小江吴司马二首
作者：林大春
朝代：明

白云弥望涌秋涛，有客西行怅别劳。此去传经犹故国，朝来出饯尽时髦。舟移剑浦龙光度，路绕香炉鸟篆高。更喜旧游同吏隐，无令芳问隔江皋。钓龙台近卧龙居，杖屦相逢或问予。为道从无关奏记，遥知蚤已谢徵书。天风古刻秋声外，月色空梁晓梦初。欲把青铜悬碧落，照人离鬓各萧疏。
送黄广文之连江兼怀小江吴司马二首·其一
作者：林大春
朝代：明

白云弥望涌秋涛，有客西行怅别劳。此去传经犹故国，朝来出饯尽时髦。舟移剑浦龙光度，路绕香炉鸟篆高。更喜旧游同吏隐，无令芳问隔江皋。
送黄广文之连江兼怀小江吴司马二首·其二
作者：林大春
朝代：明

钓龙台近卧龙居，杖屦相逢或问予。为道从无关奏记，遥知蚤已谢徵书。天风古刻秋声外，月色空梁晓梦初。欲把青铜悬碧落，照人离鬓各萧疏。
送龙秀才归江右兼寄意于乃翁广文先生
作者：林大春
朝代：明

清明宿雾点征衣，为感鹡鸰到海圻。原隰空馀白骨在，风烟真护旅魂归。孤舟夜雨山溪涨，野店秋霜岭路晞。晨省若还询近事，疏慵久与世相违。
送龚丞谢病归临江
作者：林大春
朝代：明

八月潮声壮，晴光涌碧虚。如何拂衣去，却忆故山居。宦况逢秋淡，交情病欲疏。魂遥孤鹤迥，兴逐野云舒。菊老陶潜径，蓬深仲蔚庐。应看凤毛起，亲受紫泥书。
邺下别陈户曹之金陵予如塞上
作者：林大春
朝代：明

河邺伤心处，驱车路不同。马声分远霭，人影散寒空。玉塞黄图外，金陵王气中。愁来两相忆，春至有归鸿。
郊园再至
作者：林大春
朝代：明

芳郊久不涉，孤轩半苔絮。旧失壁上题，新得梦中句。旧题倦却寻，新诗聊复试。有鸟向之鸣，有客三回顾。眷此嘉木阴，坐久仍閒步。野眺四山青，何妨掩尘雾。三公非所期，灌园岂吾事。吾惟适其真，含情弄毫素。
郊园小霁
作者：林大春
朝代：明

雨霁得凉风，花间过小童。龙吟苍屿外，鹤舞乱烟中。山简来应惯，嵇康懒更工。平生青白眼，独坐向高空。
郊坛呈钱惟重
作者：林大春
朝代：明

梅雨收新霁，青郊带远空。九衢临汉苑，四险护尧宫。云绕瑶台上，天回玉柱东。麟游欣此日，凤览幸君同。
郊寺送客
作者：林大春
朝代：明

窗外忽过夜雨声，郊南送客喜新晴。酒醒孤寺车尘远，何处人家起暮笙。
郊居暇日偶得故人远讯漫有寄答蒋明府吴广文闻而和之因以见示辄用前韵奉酬四首
作者：林大春
朝代：明

郭里青山隐茂林，苍松聊与结同心。忽惊天外征鸿度，何意人间起凤吟。城满弦歌江月皎，家传玉铎海云深。寂寥愧我空樵唱，敢附明堂大雅音。汉令争如茂宰贤，江皋今始见秋田。庭空野雉穿帘宿，夜静山童抱犊眠。政府无书聊自信，口碑有颂任渠传。明光起草它年事，伫看瑶华入大篇。南海儒绅本故乡，东山云物笑相将。校书才已超天禄，作赋名曾达建章。官冷未妨袁子卧，途长宁效阮生狂。重逢不用嗟留滞，此日江湖即庙廊。古来政教难并全，况有新诗思入玄。南岳壮游尔独早，罗浮大隐畴能先。琴声时带朱陵雨，剑气犹含铁柱烟。循吏儒林彼何者，石渠金匮终须传。
郊居暇日偶得故人远讯漫有寄答蒋明府吴广文闻而和之因以见示辄用前韵奉酬四首·其一
作者：林大春
朝代：明

郭里青山隐茂林，苍松聊与结同心。忽惊天外征鸿度，何意人间起凤吟。城满弦歌江月皎，家传玉铎海云深。寂寥愧我空樵唱，敢附明堂大雅音。
郊居暇日偶得故人远讯漫有寄答蒋明府吴广文闻而和之因以见示辄用前韵奉酬四首·其三
作者：林大春
朝代：明

南海儒绅本故乡，东山云物笑相将。校书才已超天禄，作赋名曾达建章。官冷未妨袁子卧，途长宁效阮生狂。重逢不用嗟留滞，此日江湖即庙廊。
郊居暇日偶得故人远讯漫有寄答蒋明府吴广文闻而和之因以见示辄用前韵奉酬四首·其二
作者：林大春
朝代：明

汉令争如茂宰贤，江皋今始见秋田。庭空野雉穿帘宿，夜静山童抱犊眠。政府无书聊自信，口碑有颂任渠传。明光起草它年事，伫看瑶华入大篇。
郊居暇日偶得故人远讯漫有寄答蒋明府吴广文闻而和之因以见示辄用前韵奉酬四首·其四
作者：林大春
朝代：明

古来政教难并全，况有新诗思入玄。南岳壮游尔独早，罗浮大隐畴能先。琴声时带朱陵雨，剑气犹含铁柱烟。循吏儒林彼何者，石渠金匮终须传。
郑惠阳邀上白鹤峰同叶宾州夜集二首
作者：林大春
朝代：明

白鹤归何处，孤峰百雉城。江流去无限，客至若为情。径绕荒台晚，亭虚古木清。金风凉入座，玉斝为君倾。胜集谁相候，贤哉二大夫。行藏千古合，名位半分无。缥缈秋含雨，清新夕荐蒲。偏怜漫游者，几复话方壶。
郑惠阳邀上白鹤峰同叶宾州夜集二首·其一
作者：林大春
朝代：明

白鹤归何处，孤峰百雉城。江流去无限，客至若为情。径绕荒台晚，亭虚古木清。金风凉入座，玉斝为君倾。
郑惠阳邀上白鹤峰同叶宾州夜集二首·其二
作者：林大春
朝代：明

胜集谁相候，贤哉二大夫。行藏千古合，名位半分无。缥缈秋含雨，清新夕荐蒲。偏怜漫游者，几复话方壶。
都下承恩寺夜呈顾比部子良
作者：林大春
朝代：明

昔年同上策，邈尔坐相失。子卧江黄间，予走羌秦役。重来忽为邻，禅林宛栖戢。旷焉面目亲，居然气志一。青春意已深，相看俱病疾。寒风勉重裘，日夕慎餐食。门巷转纡回，颇乏高轩入。方外多所求，狷中聊所执。有时发孤咏，清宵鬼神泣。长啸起徘徊，看剑中天立。群峰当北户，诸星骈南集。壮游忆龙门，仗节羞马邑。借问百年中，兹逢能几日。但愿经四方，宇内长宁谧。
酬郑使君见访有怀之作
作者：林大春
朝代：明

偶卧宁逃俗，长慵合避人。比邻时独往，意气晚愈真。细雨青山近，秋空皓月新。犹闻传羽檄，却恐到蒲轮。
重宿朱氏山亭
作者：林大春
朝代：明

春宵宛转山亭卧，喜见亭前千万峰。仙客每从云外至，主人疑是洞中逢。轻烟细捲疏帘雨，孤月遥传古寺钟。旧日石桥流水过，至今识面有青松。
重至凤城会龚别驾同暴参戎夜游金山四首
作者：林大春
朝代：明

往年曾过凤凰城，却遇君侯朝帝京。更被王孙招隐去，于今车盖始初倾。君家先子号名臣，况复遗思渤海滨。此日相逢重相惜，知君不忝旧儒绅。谁道韩江秋寂寞，扁舟叶叶倚烟霞。登临更有参军赋，烂醉何妨对菊花。凌风重上最高台，日暮歌钟动地来。为道主人能爱客，无劳更鼓漫相催。
重至凤城会龚别驾同暴参戎夜游金山四首·其一
作者：林大春
朝代：明

往年曾过凤凰城，却遇君侯朝帝京。更被王孙招隐去，于今车盖始初倾。
重至凤城会龚别驾同暴参戎夜游金山四首·其三
作者：林大春
朝代：明

谁道韩江秋寂寞，扁舟叶叶倚烟霞。登临更有参军赋，烂醉何妨对菊花。
重至凤城会龚别驾同暴参戎夜游金山四首·其二
作者：林大春
朝代：明

君家先子号名臣，况复遗思渤海滨。此日相逢重相惜，知君不忝旧儒绅。
重至凤城会龚别驾同暴参戎夜游金山四首·其四
作者：林大春
朝代：明

凌风重上最高台，日暮歌钟动地来。为道主人能爱客，无劳更鼓漫相催。
重过云山隐居同诸昆季夜集对雨
作者：林大春
朝代：明

相暌方隔宿，相忆似三秋。频走陈公牍，复登李郭舟。埙篪誇伯仲，谈笑薄公侯。不觉青山晚，萧萧雨未休。
重过古氏山亭
作者：林大春
朝代：明

群峰朝涌碧云西，云绕山亭水绕堤。漫道习池客再至，那堪郑驿酒频携。朱楼隐映松阴合，翠壁斜侵竹露低。自是尘寰多古意，何须重向武陵迷。
重过萧氏园亭二首
作者：林大春
朝代：明

远客乘秋至，秋亭四望开。烟霞犹小隐，岁月此重来。海内频书疏，山间独酒杯。应思旧游处，几复问昭台。蒋诩开新径，丘园已自名。青山来远近，碧海递微明。月下亭初静，天高秋有声。客来时一醉，谁是羊求生。
重过萧氏园亭二首·其一
作者：林大春
朝代：明

远客乘秋至，秋亭四望开。烟霞犹小隐，岁月此重来。海内频书疏，山间独酒杯。应思旧游处，几复问昭台。
重过萧氏园亭二首·其二
作者：林大春
朝代：明

蒋诩开新径，丘园已自名。青山来远近，碧海递微明。月下亭初静，天高秋有声。客来时一醉，谁是羊求生。
金台晓雪图赠萧侍御
作者：林大春
朝代：明

天际六花飞，空山乱鸟稀。轻沾梁苑席，细洒洛城扉。玉马祥初见，铜驼气渐微。袁生何处卧，王子此时归。对月怀青女，因风想宓妃。徘徊怜霰集，珍重托霜威。
金山引为潮州郭使君寿
作者：林大春
朝代：明

君不见金城山，千寻奕奕高莫攀，古来贤达生其间。亦有十相来游寓，至今声实留人寰。又不见潮阳守，千载悠悠名不朽，投檄烟波鳄鱼走。济溺亨屯起斯文，后学先生称北斗。徽音胜迹兹已陈，吁嗟继者真何人。汉家有道林宗侣，虎竹符分南海滨。为询有道家何处，斗牛炫赫龙光聚。洛中曾共李膺舟，汝上论文黄叔度。一朝恩荐入彤庭，昂霄耸壑何崚嶒。是时楚越多奇士，惟有二郭偏齐名。天子临轩亲赐策，制下争看金马客。文学贤良三百人，滚滚登台更通籍。诏提刑狱下建州，三山九曲擅风流。扬州再见何水部，襄阳忽借山公筹。铜鞮拍手儿童唱，山公时饮习池上。野夫乘兴款仙扉，百遍相过亦不厌。归来岁序属新春，正值崧高降岳辰。欲假长篇持献寿，云笺彩笔空逡巡。当筵请效南山诵，愿君去作明堂栋。姓字行雕紫阁麟，雄辞直吐丹山凤。
长安秋月
作者：林大春
朝代：明

乾坤万里绝纤埃，塞外凉飙动地来。良夜腾腾飞玉魄，清辉隐隐上金台。连天水色关山静，几处芦花鸿雁哀。抚景漫思青女态，临文空愧谢庄才。
长泰方明府以双亲荣寿编见贻书此为贺
作者：林大春
朝代：明

云笺何处传青鸟，点点珠玑映碧峰。瑞气遥瞻严子濑，欢声先动浚仪封。齐眉天锡偏难老，双诏日边拟再逢。知尔三公应不换，要将忠赤报飞龙。
门人王生挟策北上会道病卒于逆旅榇返故庐哀以挽之
作者：林大春
朝代：明

岸寒木落霜风凄，肠断孤魂过楚溪。北阙有书心独苦，南窗无自手重携。故庐寂寞荒丘外，行旅欷歔野水西。犹幸遗容仅相肖，铭辞留待老夫题。
闺词
作者：林大春
朝代：明

晓起见晴云，云山迥不分。垂帘且云卧，犹得梦夫君。
闻丘使君顷得稍迁报有飘然之思焉诗以别之
作者：林大春
朝代：明

襄阳紫陌散铜鞮，为报山公征马嘶。漫说儿童歌正好，谁知父老望中迷。花明野戍迎前浦，雾隐春帆走绿堤。惆怅无因共攀卧，离魂飞度武陵西。
闻侄儿应昆昨始发蒙走笔赋此兼贻示后生
作者：林大春
朝代：明

眉山苏老泉，廿七始奋发。晚得孟子书，疑义心与折。一朝振文名，名公亟称绝。怀中挟二雏，飞鸣向天阙。何况方盛年，及兹更超脱。譬彼春空云，徐开吐明月。心灵岂厌迟，闷极闻偏悦。但愿式如金，试彼磨针铁。庶几亢吾宗，免教堕阀阅。
闻曾中丞总宪留台寄赠
作者：林大春
朝代：明

金陵自古称雄地，玉节南来作镇时。凤舞龙盘浑是昔，攀鳞附翼在今兹。犹传诸葛平巴蜀，何异姬公奠洛伊。漫说东都饶胜事，谁从登眺撰新诗。
闻程生得官回乡作此赠之
作者：林大春
朝代：明

明月高悬四海宽，朔风吹动九边寒。长安卷轴应无数，不道陈生已拜官。
闻金大参久不视事诗以奉讯四首
作者：林大春
朝代：明

先朝抗疏柏台臣，云是南中第一人。二十年来持斧处，至今风动八闽春。从来骨鲠冠清班，吾道无因自楚还。见说乡闾须表正，徵书谁遣到家山。海国频年息战争，凭君谁敢负初盟。严城一箭飞难到，径路惟看彻晓行。厌历封疆晓雾多，禁中应复忆廉颇。旧游知己寻常是，何事芳心绕薜萝。
闻金大参久不视事诗以奉讯四首·其一
作者：林大春
朝代：明

先朝抗疏柏台臣，云是南中第一人。二十年来持斧处，至今风动八闽春。
闻金大参久不视事诗以奉讯四首·其三
作者：林大春
朝代：明

海国频年息战争，凭君谁敢负初盟。严城一箭飞难到，径路惟看彻晓行。
闻金大参久不视事诗以奉讯四首·其二
作者：林大春
朝代：明

从来骨鲠冠清班，吾道无因自楚还。见说乡闾须表正，徵书谁遣到家山。
闻金大参久不视事诗以奉讯四首·其四
作者：林大春
朝代：明

厌历封疆晓雾多，禁中应复忆廉颇。旧游知己寻常是，何事芳心绕薜萝。
阅海观图聊效白沙体为董翁寿
作者：林大春
朝代：明

庄生辞楚使，犠牛诚妙喻。雄视天地间，何物入吾趣。陈君表汉俗，盗贼宁下吏。岂必登要津，方能化邑里。天地贵长存，人生各有志。日出沧海东，君为东海士。问君胡不试，所志良在此。海今亦有年，览君初度篇。问君观此海，烟云几变迁。请自今以往，观之变桑田。衣食满天下，麟凤游人间。画工知此意，画此寄高筵。我为歌此辞，云飞海上山。
陈守戎得代别予赋此为赠兼致意于乃兄少参君
作者：林大春
朝代：明

细雨青宵独骑过，临岐慷慨为悲歌。天家讲武君须赴，海国论文孰更多。秋浦扬帆思玉塞，凉风卧簟看银河。池塘梦后宽相忆，应向从行问薜萝。
陈州柳湖夜泛次杨屯田韵
作者：林大春
朝代：明

垂杨荏苒映湖光，云物依稀似水乡。乘兴偶来寻学士，羁栖敢谓卧睢阳。风前桂棹从渠远，雨后荷花怪独香。夜半忽闻歌古调，不堪幽思绕岩廊。
陈文学访旧鄱阳联宗徐吕之间归甫旬日遂鼓枻过予别而寄此
作者：林大春
朝代：明

纷予一卧已经秋，有客何来独系舟。为道西从彭蠡至，更兼北向吕梁游。亭阴午霁青萝满，池影春生白雁幽。揖别江桥空伫立，多应明月伴吴钩。
除夕二首
作者：林大春
朝代：明

日暮群书罢，冷然壁上琴。怀人江岭间，一地悬一心。心曲无时尽，岁序空自深。夹道残雪开，秉烛访邻居。邻居不我舍，转复过我庐。我庐空四壁，何以晚相娱。
除夕二首·其一
作者：林大春
朝代：明

日暮群书罢，冷然壁上琴。怀人江岭间，一地悬一心。心曲无时尽，岁序空自深。
除夕二首·其二
作者：林大春
朝代：明

夹道残雪开，秉烛访邻居。邻居不我舍，转复过我庐。我庐空四壁，何以晚相娱。
雁荡冬游四首聊纪其大者 其一 龙湫瀑布
作者：林大春
朝代：明

千年幽胜擅南陬，万里祥云枕碧流。气动若为丹凤舞，秋深坐使白猿愁。
雁荡冬游四首聊纪其大者 其三 灵峰洞
作者：林大春
朝代：明

仙子何年辟洞天，手持双斧下苍烟。檐前时许金茎滴，为种华山玉井莲。
雁荡冬游四首聊纪其大者 其二 灵岩龙鼻水
作者：林大春
朝代：明

绝磴悬崖隐万峰，长空昨夜起蛟龙。真形化作灵岩石，嘘气犹成玉露浓。
雁荡冬游四首聊纪其大者 其四 石梁洞
作者：林大春
朝代：明

石梁飞度自天台，谁复移之此地来。岁久浑如枯树色，天寒忽见野梅开。
雁荡冬游四首聊纪其大者·龙湫瀑布
作者：林大春
朝代：明

千年幽胜擅南陬，万里祥云枕碧流。气动若为丹凤舞，秋深坐使白猿愁。绝磴悬崖隐万峰，长空昨夜起蛟龙。真形化作灵岩石，嘘气犹成玉露浓。仙子何年辟洞天，手持双斧下苍烟。檐前时许金茎滴，为种华山玉井莲。石梁飞度自天台，谁复移之此地来。岁久浑如枯树色，天寒忽见野梅开。
雨
作者：林大春
朝代：明

六月七日雨如泉，千村万树迷秋烟。青娥卧静凉生阁，夜半开门人渡船。
雨中卧痾小楼辱曾水部以诗见怀次韵答之
作者：林大春
朝代：明

高楼独立城南陲，亦有凌烟入梦思。多病祇宜沧海去，素心聊与白云期。川西华藻传巴檄，泽国秋兰见楚辞。为赋离居感萧瑟，满天风雨暮吟时。
雨中过麻姑山简董使君王司理
作者：林大春
朝代：明

晓色苍茫源口雨，仙山幽兴杳难乘。金丹怅望空排雾，玉液曾闻可似冰。最爱颜公书独古，欲陪谢老赋何能。高秋肯为投车出，多病无妨策马登。
雪中访戴和陈正郎同年韵
作者：林大春
朝代：明

同云出汉署，结驷共怀贤。地僻疑招隐，杯深问草玄。御沟低玉树，仙阙起瑶天。忽听朱弦奏，难和白雪篇。
雪中逢闻博士二首
作者：林大春
朝代：明

白雪青徐路，同云玉宇宽。河流平远岸，岳势隐诸峦。清入冰弦润，光生宝剑寒。谁怜孤馆夜，独对广文看。飞雪迥瑶天，君行何处边。游秦如有约，入楚更谁贤。野阔迷津树，桥危候渡船。临风戒僮仆，愁湿锦鞍鞯。
雪中逢闻博士二首·其一
作者：林大春
朝代：明

白雪青徐路，同云玉宇宽。河流平远岸，岳势隐诸峦。清入冰弦润，光生宝剑寒。谁怜孤馆夜，独对广文看。
雪中逢闻博士二首·其二
作者：林大春
朝代：明

飞雪迥瑶天，君行何处边。游秦如有约，入楚更谁贤。野阔迷津树，桥危候渡船。临风戒僮仆，愁湿锦鞍鞯。
青阳歌
作者：林大春
朝代：明

君不见青阳之音高入云，飞扬直上凌苍旻。低者沉吟落九渊，微茫断续如轻烟。高下疾徐中音节，流商激徵鸣清角。但看闪闪雕梁绕，不觉悠悠彩云歇。我家童子六七人，学之为能得其真。中有二子称奇特，低眉度曲如有神。一颦一唱令人老，高台夜半千人吼。问谁传者曰宋生，生身况出金陵道。少年即向五陵游，北走碣石南并州。将军帐下舞长剑，学士堂前歌白头。一朝却从南海渡，时人乍见还惊顾。唯有老夫爱新声，故令群儿齐学步。学步是耶非，云胡忽告归。江山千里隔，浩荡知音稀。群儿空记来时调，嗟尔去后畴相依。君不见五湖四海皆奇迹，五侯七贵多门客。夜夜歌钟动四邻，岂无达者长相忆。又不见青阳之歌歌烂漫，听来不觉神光焕。人生得意须遇知，不独文章与仕宦。
顷岁卜居郡南至是始辞郭使君还山怅然有作
作者：林大春
朝代：明

凤凰春色倚匡庐，岁暮逢君此卜居。蜀郡依严非杜甫，临邛访吉岂相如。指南漫说文章在，虚左谁云礼数疏。此日予归君赴阙，可能无梦到樵渔。
须次公车辱比部四君子召集崔员外宅
作者：林大春
朝代：明

逍遥汉署白云流，退食偏招旅客游。尊酒醉怜枚马赋，西风寒对黑貂裘。月移飞盖金台晚，雾隐离歌玉塞秋。往事新知空感激，时清何以赞皇猷。
顾徵君家园诗八首 其七 其七三槐亩
作者：林大春
朝代：明
体裁：五言律诗

春事动经丘，修槐荫广畴。微云澹新绿，小雨破先秋。本自三公贵，何须万户侯。兴移置堂宇，千载挹风流。
顾徵君家园诗八首 其三 其三月光亭
作者：林大春
朝代：明
体裁：五言律诗

皓魄出江东，孤亭先映空。老翁歌拟扇，稚子学为弓。宝树参差发，瑶台远近同。悠然谢庄赋，萧瑟起秋风。
顾徵君家园诗八首 其二 其二惜阴轩
作者：林大春
朝代：明
体裁：五言律诗

诗礼趋贤子，光阴仰圣传。言持采芝赋，来问凌云篇。帘燕衔书湿，檐花点墨鲜。窥园应未暇，须以日为年。
顾徵君家园诗八首 其五 其五流觞坞
作者：林大春
朝代：明
体裁：五言律诗

种竹三为径，疏泉曲作池。山阴元胜集，河朔更吾师。旋绕飞觞出，欢呼坐客移。酒酣还自记，不让右军词。
顾徵君家园诗八首 其八 其八拳石峰
作者：林大春
朝代：明
体裁：五言律诗

选石玫瑰积，真成高士峰。洞云盘紫柏，溪月泛芙蓉。宝气时能见，丹砂或自逢。何当访玄豹，从此驾苍龙。
顾徵君家园诗八首 其六 其六烟柳堤
作者：林大春
朝代：明
体裁：五言律诗

春柳护春堤，春烟晓望西。曲声风处断，飞絮雪来迷。黄觉鸣莺入，白看振鹭低。徵君东有宅，漉酒正堪携。
顾徵君家园诗八首·其一荣寿堂
作者：林大春
朝代：明

卜筑依清汉，华堂拥翠微。北辰严倚阁，南极蔼临扉。仙醴行歌席，天香落舞衣。愿言长此地，岁岁醉恩辉。诗礼趋贤子，光阴仰圣传。言持采芝赋，来问凌云篇。帘燕衔书湿，檐花点墨鲜。窥园应未暇，须以日为年。皓魄出江东，孤亭先映空。老翁歌拟扇，稚子学为弓。宝树参差发，瑶台远近同。悠然谢庄赋，萧瑟起秋风。活水开明镜，寻源坐碧澜。幽深接江汉，清浅入峰峦。王母筵方启，山公兴未阑。临书时尽黑，独抱夜珠看。种竹三为径，疏泉曲作池。山阴元胜集，河朔更吾师。旋绕飞觞出，欢呼坐客移。酒酣还自记，不让右军词。春柳护春堤，春烟晓望西。曲声风处断，飞絮雪来迷。黄觉鸣莺入，白看振鹭低。徵君东有宅，漉酒正堪携。春事动经丘，修槐荫广畴。微云澹新绿，小雨破先秋。本自三公贵，何须万户侯。兴移置堂宇，千载挹风流。选石玫瑰积，真成高士峰。洞云盘紫柏，溪月泛芙蓉。宝气时能见，丹砂或自逢。何当访玄豹，从此驾苍龙。
顾徵君家园诗八首其一荣寿堂
作者：林大春
朝代：明
体裁：五言律诗

卜筑依清汉，华堂拥翠微。北辰严倚阁，南极蔼临扉。仙醴行歌席，天香落舞衣。愿言长此地，岁岁醉恩辉。
顾徵君家园诗八首其四活水池
作者：林大春
朝代：明
体裁：五言律诗

活水开明镜，寻源坐碧澜。幽深接江汉，清浅入峰峦。王母筵方启，山公兴未阑。临书时尽黑，独抱夜珠看。
题东篱晚节便面
作者：林大春
朝代：明

风标秋始见，霜节晚踰奇。裛露陶生醉，餐英楚客悲。松篁原比德，桃李漫多姿。岁岁重阳会，知心欲待谁。
题云海遥瞻卷为郭使君
作者：林大春
朝代：明

千里分符来岭峤，百年亲舍接衡庐。停车野望秋云外，露冕郊行春雨馀。仙药空中盘舞鹤，雄文海上避飞鱼。悬知梦入桃源路，为愿人间莲社居。
题便面上竹
作者：林大春
朝代：明

一枝竹，能令人不俗。其色似摇金，其声如戛玉。彼美人兮在空谷，秣白驹兮刍一束。飘然物外心，岂可羁以禄。
题凤鹤图
作者：林大春
朝代：明

本是同心侣，飞鸣各有时。梧桐烂霞色，松柏偃霜姿。野旷声踰远，庭空下独迟。谁怜千仞意，惟待九皋知。
题向北之居
作者：林大春
朝代：明

人皆忌北居，岂知北居可望斗堪摘月。不见皇家宅，九州百官台署森罗列。惟有翰苑与使垣，岁岁年年向天阙。岂非职论思，兼之司喉舌。夜静起见极星明，雨霁行看天宇彻。人居曷忌北与南，男儿所志燕与越。会须方行遍区隅，文峰笔阵摩沧碣。
题吕端俊画竹吕为夏仲昭画师
作者：林大春
朝代：明

龙种凤媒森壁立，参差翠影浓还湿。古来画竹几多家，谁似当朝吕生笔。吕生笔有仲昭传，馀韵铿然自往还。不向生绡题姓字，空馀劲节留人间。
题周徵君隐居十韵
作者：林大春
朝代：明

黄鹄宜高举，宁同斥鴳鸣。贪夫竞逐利，烈士重徇名。所以完初子，归来自赤城。忘他朱绂美，爱此碧山清。岂羡鲈鱼脍，偏为玉笋羹。端居意有会，闭户学无生。但觉烟霞入，谁知冠盖迎。台空行雨梦，院绕步虚声。白眼看时辈，朱门不世情。犹怀鸾凤啸，閒日访孙生。
题夏昶四时画竹图四首 其一 凤池春雨
作者：林大春
朝代：明

龙种初栽凤沼边，春深玉立已参天。为乘好雨添幽色，不是浓云与淡烟。
题夏昶四时画竹图四首 其三 悬崖老节
作者：林大春
朝代：明

偃仰悬崖几度秋，老龙蜕骨入林幽。扶疏直节干霄上，化作长虹跨九州。
题夏昶四时画竹图四首 其二 淇园晴翠
作者：林大春
朝代：明

修篁怪石俨仙班，长日轻风响佩环。无限晴光重苍翠，淇园何物更追攀。
题夏昶四时画竹图四首 其四 湘州雪霁
作者：林大春
朝代：明

万顷潇湘雪乱翻，朝来开霁玉为坤。惟馀绿叶孤标在，不见英皇染泪痕。
题夏昶四时画竹图四首·凤池春雨
作者：林大春
朝代：明

龙种初栽凤沼边，春深玉立已参天。为乘好雨添幽色，不是浓云与淡烟。修篁怪石俨仙班，长日轻风响佩环。无限晴光重苍翠，淇园何物更追攀。偃仰悬崖几度秋，老龙蜕骨入林幽。扶疏直节干霄上，化作长虹跨九州。万顷潇湘雪乱翻，朝来开霁玉为坤。惟馀绿叶孤标在，不见英皇染泪痕。
题奉使承恩图为张太史
作者：林大春
朝代：明

汉帝亲同姓，词臣礼大封。金章辞鳷鹊，玉节拜山龙。感激崇追赠，光辉展敬宗。天临石室晓，云护宝书重。泉壤开冠冕，蘋蘩荐鼎钟。张华有雄剑，何以效勋庸。
题岩石号意
作者：林大春
朝代：明

岩居应不羡时名，笑倚玫瑰物外情。兴在竹林因小阮，人传杜句识徐卿。孤峰半插秋云白，邃谷平临夜月清。已种千头饶橘乐，定栽三树看槐生。
题张许二公庙
作者：林大春
朝代：明

临岐高会拥笙讴，谁念睢阳将士愁。虏骑合围边月暮，孤城接战阵云秋。忠成剩有江淮粟，论定宁专李郭筹。千载钟生作神语，可怜一梦博封侯。
题戴文进画图
作者：林大春
朝代：明

叠嶂俱环翠，中山似蕊珠。日岩几深浅，烟树半虚无。沙际停舟楫，村间卖酒垆。断桥如有路，应可到蓬壶。
题明府清渠宗兄别业
作者：林大春
朝代：明

柴桑昔载追游地，此日渊明酒兴豪。松菊犹存三径老，琴书在御一堂高。池窥晓月鱼龙窟，竹覆秋云翡翠巢。莫道东山非大隐，时闻北海寄风骚。
题曹封君双寿异徵卷二首
作者：林大春
朝代：明

蜀道回舆日，鹿门同隐时。烟霞长作主，琴剑与诸儿。芝本商山种，桃疑阆苑移。名闻汉皇帝，白首载恩私。逆旅悲尘世，浮生抵懵然。因之悟物理，早已识真诠。天赐齐眉寿，人思化鹤年。宁知终孝者，犹自泣诗篇。
题曹封君双寿异徵卷二首·其一
作者：林大春
朝代：明

蜀道回舆日，鹿门同隐时。烟霞长作主，琴剑与诸儿。芝本商山种，桃疑阆苑移。名闻汉皇帝，白首载恩私。
题曹封君双寿异徵卷二首·其二
作者：林大春
朝代：明

逆旅悲尘世，浮生抵懵然。因之悟物理，早已识真诠。天赐齐眉寿，人思化鹤年。宁知终孝者，犹自泣诗篇。
题曾澄江忠节卷
作者：林大春
朝代：明

长安北望虏尘飞，宋室山河半已非。江畔孤城臣力竭，天涯疋马壮心违。云龙锦字新题壁，水写真容旧赐衣。三百年来多死士，庐陵双节至今稀。
题李家所藏画菜
作者：林大春
朝代：明

人皆重纷华，尔独谢炎凉。虽无东陵姿，聊比兰泽芳。纤红徒自媚，蜂蝶漫相将。为问肉食者，宁知此味长。
题海云亭
作者：林大春
朝代：明

如翚方结搆，非雾此淹留。缥缈连鲛室，絪缊接蜃楼。星辰回丽藻，冠冕萃名流。野客来何暮，翻疑醉十洲。
题海日图寿曾封君
作者：林大春
朝代：明

汉阴访遗老，习池思旧游。兹风耿不磨，我心良悠悠。楼阁隐青冥，峰峦接丹丘。海上群仙来，高会动十洲。尽道山中人，鹤算不知秋。
题溪云深处为张别驾
作者：林大春
朝代：明

碧溪之上白云飞，早出晚步溪云归。閒来自拟登楼赋，恨不停云坐钓矶。
题王亦颐诗箑
作者：林大春
朝代：明

内史能文日，尚书识凤雏。郢吟留白绮，越客重明珠。几度莺花落，空随龙剑孤。谁知同社客，握手正踟蹰。
题王节士卷
作者：林大春
朝代：明

碧海烽烟起，青山转战长。千夫齐瞰敌，一死为勤王。铁骑悲秋草，金戈泣晓霜。犹馀英爽在，时护水西乡。
题画
作者：林大春
朝代：明

松声草色孤舟夜，江上微茫月影斜。千里幽怀凭寄语，欲乘春兴入桃花。
题画月便面
作者：林大春
朝代：明

玉容萧瑟倚秋风，高髻云鬟态不同。欢逐河山浮影外，愁随药兔捣声中。仙衣欲寄无征戍，彤管徒劳雁画工。犹恐丹心容易动，故令围住广寒宫。
题菊便面
作者：林大春
朝代：明

君德似陶潜，爱此东篱菊。三径来清风，千秋步芳躅。乘兴入匡庐，醉倚东林宿。不用白衣人，落英自堪嚼。
题萧处士之居
作者：林大春
朝代：明

茫茫天地即吾庐，肯向人间赋卜居。漫插疏篱种霜菊，閒添新水豢金鱼。图开崧岳丹霞古，梦入花源紫洞虚。带却清风满城郭，门前时许驻高车。
题董村小隐园中竹
作者：林大春
朝代：明

爱汝干霄节，无亭也自幽。有时凡鸟出，戛击惊鸣球。春回邹律变，泪染湘君怨。何当拟如金，砺彼淇澳心。
题谢家池馆
作者：林大春
朝代：明

为爱习池胜，山公罄客欢。千峰惊雨霁，五月觉天寒。榻稳金莎卧，杯传玉屑餐。悠然动遐思，清兴寄柔翰。
题赵氏墓图
作者：林大春
朝代：明

真隐人何处，佳城此郁盘。玉棺曾驻马，碧树总栖鸾。地引山灵合，天分海气寒。谁怜庐墓意，千古共悲看。
题郑文学吴箑
作者：林大春
朝代：明

迩来人好奇，一箑长尺五。澹荡引齐纨，悠扬摇白羽。作者制亦新，持者意尤古。行抽袖里蛇，往作月中斧。嘘气成白虹，震阚若虓虎。不学轻柔姿，冷暖趋时侣。
题郑文学扇
作者：林大春
朝代：明

平生不嗜书，索我题纨扇。一题山水苍，再题山月现。抱膝坐孤航，濯足沧江上。何当拉同心，云游五岳遍。
题野桥图
作者：林大春
朝代：明

南国有乔木，郁郁凌星辰。根株五百年，尽作苍龙鳞。下有幽人居，云是同枝亲。悠悠玩云物，潇潇出风尘。青山连野望，碧海迷通津。手持落木枝，为桥度行人。行人一以度，轩车忽见询。因之览六合，遗爱七泽滨。一朝入郎署，然诺轻千钧。汉皇思李齐，冯唐称先臣。持节赦云中，斯意良未申。感激歌古调，白日追庞淳。歌罢长叹息，怅望空山春。
题黄州刘使君旧隐其堂上有徐相国所赠诗章在焉
作者：林大春
朝代：明

丞相题诗处，幽人昔考槃。汉家新剑履，楚国旧衣冠。秋觉蟾光入，风知玉树寒。时闻山简醉，莫作习池看。
骊山除夕对雪呈卢明府二首
作者：林大春
朝代：明

马首西入秦，骊山东向人。腊残惊旅鬓，日晚倦风尘。古殿连云尽，温泉带雪新。长安兹不远，明发汉家春。雪意连西岳，空濛满上林。年华兼日暮，天意与冬深。暗隐珠宫色，寒流玉树音。阳春自同调，应入郢人吟。
骊山除夕对雪呈卢明府二首·其一
作者：林大春
朝代：明

马首西入秦，骊山东向人。腊残惊旅鬓，日晚倦风尘。古殿连云尽，温泉带雪新。长安兹不远，明发汉家春。
骊山除夕对雪呈卢明府二首·其二
作者：林大春
朝代：明

雪意连西岳，空濛满上林。年华兼日暮，天意与冬深。暗隐珠宫色，寒流玉树音。阳春自同调，应入郢人吟。
骊驹
作者：林大春
朝代：明

少日浩荡游江渚，长驱每自快鸣镳。一赋骊驹转纡郁，却思彩鹢仍飘飖。风涛夜泊彭蠡泽，海月秋度维扬桥。沧洲银汉不可问，东走西征空魂销。
鹤皋八十寿诗
作者：林大春
朝代：明

野鹤鸣皋日，非熊入梦年。仙姿何矍铄，彩舞正蹁跹。摘实桃如斗，餐英菊似钱。看君刷毛羽，应拟变成玄。
麒麟冢二首
作者：林大春
朝代：明

百代祯祥出，生来何数奇。人非西狩日，道岂获麟时。秋草明新冢，烟光映古碑。空令车马客，歌泣至今疑。昨宵惊凤过，此地复麟屯。雷雨蛟龙怒，风云百鸟奔。疑闻啸岐水，何异在郊原。却笑汉天子，频年为改元。
麒麟冢二首·其一
作者：林大春
朝代：明

百代祯祥出，生来何数奇。人非西狩日，道岂获麟时。秋草明新冢，烟光映古碑。空令车马客，歌泣至今疑。
麒麟冢二首·其二
作者：林大春
朝代：明

昨宵惊凤过，此地复麟屯。雷雨蛟龙怒，风云百鸟奔。疑闻啸岐水，何异在郊原。却笑汉天子，频年为改元。
麻城呈陶明府
作者：林大春
朝代：明

旅客炎风坐翠屏，闻君露冕拜郊坰。天回河汝江声出，云起东南楚岸青。飞舄从知快沾湿，节旄莫自叹飘零。百年共有忧时志，明日须开喜雨亭。
黎广文以古端砚见贻书此为谢
作者：林大春
朝代：明

见说君家有砚庄，龙肝凤眼纷琳琅。分予一片情何厚，对客三杯喜欲狂。晓树笼烟留白雪，晴波浴日洗玄霜。临池挥洒神应助，抱璞无劳叹夜光。
和伍抑斋用韵
作者：林大章
朝代：明

半幅寒衾一卷毡，昔年挑过岭云颠。亦知悃愊非时好，难作脂韦取世怜。回首烟霞逢道侣，寄情水月伴吟仙。与君采采南山蕨，胜却当时愧俸钱。
和白沙先生梅花
作者：林大章
朝代：明

寂寂山斋远俗尘，疏梅时对静中人。无言已解天机妙，况露春痕几点新。
和白沙先生菊花
作者：林大章
朝代：明

紫艳初移自涧滨，幽怀更对白纶巾。楚云别去遥相忆，欲折寒香寄远人。
和白沙先生菊花
作者：林大章
朝代：明

重阳菊绽九江滨，彭泽风清独岸巾。千载又开庐阜径，秋英还遇古今人。
和茅少溪寓会城次杜宪使韵
作者：林大章
朝代：明

单车南海驻江城，景色行边水月明。几处楼台三岛迥，万家杨柳一川平。长安日近鸾书焕，粤岭天高鹗影横。翘首朗宁瞻郡政，讴歌应似此方情。
廓然楼和次峰韵
作者：林大章
朝代：明

孤屿楼高峙碧天，人间风景正堪怜。山开翠璧排千嶂，水引长江注百川。驻马曾留刺史节，梦槎重系使君船。仙踪石上今犹古，一度登临一纪年。
廓然楼和次峰韵
作者：林大章
朝代：明

胜游正拟暮春天，清兴犹堪点也怜。祇为古今同乐事，便携朋辈到晴川。登楼望处云连树，倚棹歌时月满船。仿佛舞雩风韵在，不知今昔是何年。